Vodiči musia počítať s obmedzeniami, na D1 opravujú vozovku

BRATISLAVA. Pre opravy vozovky na úsekoch diaľnice D1 na západnom Slovensku musia motoristi počítať s obmedzeniami a spomalením dopravy. Práce v okolí Senca, Trnavy, Hlohovca, Piešťan a Trenčína budú trvať postupne do polovice júla. Vodiči budú môcť používať voľné jazdné pruhy. Ako informuje Národná diaľničná spoločnosť, a. s. (NDS) na svojej internetovej stránke, opravy pozostávajú z odfrézovania pôvodnej vozovky a následnej pokládky nových asfaltových vrstiev. Na úseku D1 Voderady - Blatné bude čiastočne uzavretý vonkajší jazdný pruh ľavého jazdného pásu v smere na Bratislavu v dĺžke tri kilometre. "Oprava vozovky je rozdelená do troch etáp, pričom v každej z nich bude obmedzený úsek v dĺžke jeden kilometer. Doprava bude vedená vo voľných jazdných pruhoch toho istého jazdného pásu," uviedla NDS. Prvá etapa prác na uvedenom úseku D1 trvala od piatka 7. do nedele 9. júna. Ďalšie dve etapy potrvajú od 14. do 16. júna a od 21. do 23. júna, teda v piatky od 10:00 až nedele do 15:00. Na úseku Blatné - Voderady čiastočne uzavrú vonkajší jazdný pruh pravého jazdného pásu diaľnice v opačnom smere na Žilinu v dĺžke päťsto metrov. Obmedzenie dopravy sa týka obdobia od soboty 15. júna (od 6:00) do pondelka 17. júna (do 6:00). Dopravné obmedzenie je na úseku D1 Hlohovec - Piešťany v pravom jazdnom páse smer Žilina v dĺžke 2,7 km, a to od 9. júna (nedeľa od 6:00) do 19. júla (piatok do 14:00). Opravujú tam vozovku po celej šírke jazdného pásu. "Oprava je rozdelená na viac etáp, počas ktorých bude obmedzený vždy jeden jazdný pruh. Práce sa nebudú vykonávať počas piatkov, resp. 4. júla (štvrtok) po 14:00," priblížili diaľničiari. Na úseku diaľnice Piešťany - Hlohovec čiastočne uzavrú vonkajší jazdný pruh a krajnicu ľavého pásu smer Bratislava v dĺžke 1,5 km. Uzávera bude platiť od 10. júla (streda od 6:00) do 14. júla (nedeľa do 15:00). Na úseku D1 Trnava - Hlohovec bude čiastočne uzavretý vonkajší jazdný pruh a krajnica pravého pásu smer Žilina v dĺžke 1,35 km. Dopravné obmedzenie bude od 15. júla (pondelok od 6:00) do 19. júla (piatok do 14:00). Pre opravu havarijného stavu vozovky mosta Skala na D1 pri obci Skalka nad Váhom blízko Trenčína je čiastočne uzavretý ľavý jazdný pás diaľnice na moste v dĺžke päťsto metrov. Obmedzenie pre dopravu je od 8. júna (sobota od 7:00) do 23. júna (nedeľa do 18:00). "Stavebné práce budú realizované v dvoch etapách po polovici šírky vozovky. Doprava bude vedená v každej etape v dvoch zúžených jazdných pruhoch vo voľnej polovici jazdného pásu. Krátkodobo, mimo dopravných špičiek, môže byť z dôvodu potreby použitia pracovných strojov vedená iba v jednom jazdnom pruhu," upozornila diaľničná spoločnosť.NDS zároveň predĺžila pôvodný termín uzávery privádzača D1 pri Trenčíne v úseku mosta do 17. júna (pondelok do 18:00). Dôvodom obmedzenia trvajúceho od 27. apríla je výmena vozovky na moste a priľahlých vetvách v križovatke Trenčín. "Stavebné práce budú na uvedenom moste realizované po poloviciach v dvoch etapách. Doprava v smere z diaľnice D1 na Trenčín bude vedená v obidvoch etapách okolo pracoviska.Doprava z Trenčína v smere na D1 na Trnavu bude vedená po obchádzkovej trase cez križovatku Trenčín - Zlatovce," dodala NDS.


V Maďarsko odvolilo do 13.00 h v komunálnych voľbách viac ľudí než pred 5 rokmi

BUDAPEŠŤ. Do 13.00 h v nedeľu prišlo k urnám v maďarských komunálnych voľbách 26,6 percenta oprávnených voličov, čo je 2.134.806 ľudí, informovala v Budapešti Národná volebná kancelária (NVI). Pred piatimi rokmi pri rovnakých voľbách odvolilo do 13.00 h 23,53 percenta Maďarov. Najvyššiu účasť zaznamenali v uvedenom čase zatiaľ v Hevešskej župe, kde k urnám prišlo 29,36 percenta ľudí, a najmenšiu v Hajducko-biharskej župe s 23,39 percenta voličov. Volebné okrsky budú otvorené do 19.00 h.


V Bolívii na karnevale vybuchol plyn, neprežilo šesť ľudí

Mesto Oruro v bolívijských Andách je známe ako centrum karnevalových slávností.

LA PAZ. Šesť ľudí vrátane štyroch detí prišlo v sobotu o život v bolívijskom meste Oruro pri výbuchu nádrže so skvapalneným plynom blízko ulice, kadiaľ mal prechádzať tradičný karnevalový sprievod. Ďalších 13 osôb utrpelo zranenia, informovala agentúra DPA s odvolaním sa na vyjadrenie, ktoré poskytol zástupca miestneho policajného veliteľa Freddy Betancourt. Plynová nádrž vybuchla v zóne, kde si pouliční predajcovia postavili improvizované stánky s občerstvením. Mesto Oruro v bolívijských Andách je známe ako centrum karnevalových slávností v tejto juhoamerickej krajine. Miestna karnevalová tradícia je zapísaná v zozname nehmotného kultúrneho dedičstva ľudstva. Tohtoročné slávnosti v Orure prilákali približne 450.000 návštevníkov.


PODCAST TECH_FMTeplota na Zemi môže stúpnuť až o sedem stupňov Celzia

Predstavte si, že by na Slovensku bola púšť.

Ľudia po celom svete protestujú proti zmene klímy. Média sa spájajú do medzinárodných iniciatív, aby ešte lepšie dokázali informovať o prichádzajúcej kríze. A vedci varujú, že vývoj je zrejme oveľa horší, než hovorili najčernejšie scenáre. Priemerná teplota na našej planéte sa totiž do roku 2100 môže zvýšiť až o sedme stupňov, čo by znamenalo úplný rozvrat ekosystémov a ohrozená by bola samotná podstata ľudskej civilizácie. Astronómovia zase narazili na druhé teleso, ktoré do našej slnečnej sústavy priletelo od ďalekých hviezd. Viac sa dozviete v podcaste TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Kampaň za ukončenie klietkového chovu sliepok získala tisíce podpisov

Na Slovensku za necelé dva mesiace získali podporu viac ako 15-tisíc ľudí.

BRATISLAVA. Kampaň "Viac neznesiem" proti klietkovému chovu sliepok na Slovensku za svoje necelé dva mesiace od spustenia získala už podporu viac ako 15 000 ľudí. Tí požadujú, aby sa na Slovensku prestali sliepky chovať v klietkach. Informoval o tom Martin Smrek, predseda združenia Humánny pokrok. Kampaň podľa neho získala podporu aj od maloobchodných predajcov a vajcia z klietkového chovu sa zaviazali vyradiť zo svojej ponuky aj reťazce, ako Tesco, Lidl a Kaufland. Tie spolu tvoria viac než polovicu maloobchodného trhu s potravinami. Zmeny však nastávajú aj v hotelových službách a záväzok ukončiť používanie vajec z klietkového chovu prijala napríklad medzinárodná sieť Marriott, pod ktorú spadajú dva bratislavské luxusné hotely Sheraton a Grand Riverpark. Klietkový chov je podľa neho v súčasnosti tou najhoršou možnosťou pre sliepky a zároveň tým najnižším legálnym štandardom zaobchádzania so zvieratami. Klietky neumožňujú sliepkam robiť nič, čo je pre ne prirodzené a dôležité. Život strávený v stiesnenej drôtenej klietke, v ktorej má sliepka životný priestor s veľkosťou hárku papiera A4, vedie k zvýšenému stresu, frustrácii, neliečeným zraneniam a v mnohých prípadoch až ku kanibalizmu. Zdôraznil, že Slovensko sa vo vzťahu k sliepkam nachádza "na chvoste" Európy, čo potvrdzuje aj skutočnosť, že v klietkach sa tu chová takmer 90 percent sliepok. Európsky priemer je pritom 53 percent a lepšie zaobchádzanie so zvieratami vykazujú dokonca aj Rumunsko, Bulharsko, Chorvátsko či Maďarsko. Viaceré krajiny, vrátane susedného Rakúska, preto postavili tento typ chovu mimo zákona a v Českej Republike sa už väčšina výrobcov rozhodla začať s prechodom na bezklietkový chov. "Zavrhnutie klietok je nevyhnutným vývojom v prístupe ku zvieratám, ktorý môžeme vidieť po celom svete, a Slovensko v tomto nebude výnimkou. Uvedomujú si to už aj predajcovia na Slovensku a je čas, aby nové základné štandardy zaobchádzania so zvieratami začali spĺňať aj chovatelia," dodal Smrek. Dodal, že zber podpisov v kampani sa však ešte nekončí a kampaň pokračuje ďalej. Vajcia z klietkových chovov sú z hľadiska potravinovej bezpečnosti pre spotrebiteľa najbezpečnejšie, pretože vajcia z podstielkových chovov obsahujú niekoľkonásobne viac baktérií a škodlivých látok, ktoré môžu prejsť v prvých dňoch po znesení do vnútra vajec, uviedol pre TASR Daniel Molnár, riaditeľ Únie hydinárov Slovenska (ÚHS) v reakcii na kampaň. Rizikové sú podľa Molnára aj chovy vo voľných výbehoch z dôvodu veľkého rizika vtáčej chrípky od voľne žijúceho vtáctva. Ak žije nosnica v nevhodných podmienkach, znáška vajec je podľa Molnára výrazne nižšia a zvyšuje sa úhyn nosníc. V klietkových chovoch je znáška vajec vyššia ako pri podstielkových chovoch a aj úhyn nosníc je výrazne nižší. "Preto tvrdenie, že klietkové chovy sú pre nosnice nevhodné, považujeme za zavádzanie spotrebiteľa," podčiarkol. Molnár zdôraznil, že v Európskej únii (EÚ) ako celku prevláda klietkový chov nosníc a pri zákaze klietkových chovov by nastal nedostatok vajec v EÚ ako celku. Na zmenu spôsobu chovu nosníc je potrebné postaviť nové haly, vymeniť kompletne celé technologické vybavenie hál. "Celosvetovo pôsobiaci výrobcovia technológií nám potvrdili, že na takúto výmenu technológií by potrebovali čas minimálne 15 až 20 rokov," informoval Molnár.


Dettenhofer: Talentovaní ľudia sú všade. Ak ich systém nepodporí, odídu

Tento článok si môžete prečítať vďaka ESET Science Award, oceneniu Nadácie ESET, ktoré podporuje výnimočnú vedu na Slovensku. Nie každá krajina musí robiť vedu, len to musí priznať, myslí si MARKUS DETTENHOFER, riaditeľ Stredoeurópskeho technologického inštitútu CEITEC v Brne. V rozhovore pre SME hovorí, prečo existujú v Európe rozdiely vo vedeckom výskume a čo môžu krajiny ako Slovensko spraviť, aby robili top výskumy. V Európe sú zjavné rozdiely vo výskume. Kým top výskumy sa robia najmä na západe a severe, mnohé krajiny z EU13, kam patrí aj Slovensko, sú skôr na chvoste. Áno, väčšina top výskumov sa robí v krajinách, ako sú Veľká Británia, Holandsko, Nemecko, Dánsko či Švédsko. Východnejšie krajiny, známe ako EU13, ale aj mnohé okrajové lokality ako južné Taliansko, južné Španielsko, Portugalsko nerobia výskum na rovnakej úrovni. Ako vznikajú tieto rozdiely? Dôvodov je viac. Vo východoeurópskych krajinách vznikajú na národnej úrovni a sú spojené aj s rozdeľovaním financií. Nemyslím tým, že v celom regióne je nízke financovanie štátom, i keď na niektorých miestach to tak je. Ale v iných krajinách budú vedecké výsledky menej pôsobivé, aj keby boli financie dopĺňané zo zahraničia. Dôvodom je aj spôsob rozdeľovania peňazí, ktorý nie je poháňaný výkonom. Kým štandardy v mnohých severských a západných inštitútoch sa zakladajú na vyššej kvalite a výstupoch, vo viacerých periférnych častiach Európy sú založené skôr na kvantite. Prečo to je zlé? Existuje obrátený vzťah medzi počtom publikovaných vedeckých článkov a ich kvalitou. Znamená to, že na vydanie veľkého množstva nekvalitných článkov miniete rovnaké množstvo peňazí ako na menšie množstvo kvalitnejších článkov. V krajinách s menej pôsobivými výsledkami sa veda posudzuje často viac byrokraticky. A byrokratický proces má rád čísla. Ak sú vysoké, je to podľa takého systému dobré. Nie je to však nevyhnutne tak. Akceptovanie byrokracie a technokracie v niektorých krajinách nie je v súlade s dobrou vedou. Znamená to, že v týchto krajinách je menej talentovaných vedcov? Nie. Múdri a talentovaní ľudia sú všade, ale žijú v systéme. Ak je niekto talentovaný a vy mu upriete informácie, možnosť dosiahnuť jeho ciele, nedáte mu žiadny tréning a podporu, ktorú potrebuje na rast, tak bez ohľadu na to, aký je múdry, nebude úspešný. A čo potom? Je v poriadku, ak ľudia idú získať tréning do zahraničia. Ale musíte mať systém, ktorý ich posmelí na návrat a podporí ich úspech. Keď sa ich talent nenaplní, budú frustrovaní a nakoniec opustia krajinu a pôjdu na miesto, kde ich talent podporia. Je v poriadku, ak ľudia idú získať tréning do zahraničia. Ale musíte mať systém, ktorý ich posmelí na návrat a podporí ich úspech. Rozhoduje v návrate aj platová ponuka? Plat je len jednou časťou rozhodnutia k návratu. Pre väčšinu nadšených vedcov a študentov vedy nie sú peniaze jediným faktorom. Samozrejme, potrebujú určitý plat, mali by byť náležite odmenení, ale do vedy nejdú s tým, že chcú zarobiť veľa peňazí. Ako ich teda krajiny podporia v návrate? Okrem podpory v podobe možností, nástrojov, materiálov a kariérneho rastu, musia vytvoriť otvorenú kultúru. Vedecké inštitúty v krajine by nemali byť iba dobré, ale musia byť skvelé. Ľudia sa musia tešiť zo slobodnej a otvorenej výmeny názorov a posúvania hraníc poznania.To odlišuje skvelé od dobrého. Vedci po návrate na Slovensko občas hovoria, že tu prišli spraviť zmenu, doniesť kus zahraničia. Je to ich zodpovednosť? Nemalo by to tak byť, ale ak ich systém nepodporuje vo vedeckom úspechu, neviem, kto iný by to robil. Niekto zvonka musí prísť a priniesť nápady. Ale musí ich v týchto nápadoch podporiť systém, zákony, inštitúcie. Pracujete v Stredoeurópskom technologickom inštitúte CEITEC, ktorý spája viacero brnianskych univerzít a výskumníkov. Chýba na Slovensku podobný inštitút, ktorý vytvára priestor na spoluprácu? Nemyslím si, že je nutné mať podobnú štruktúru ako CEITEC na Slovensku. Tiež si nemyslím, že taký inštitút je potrebný k úspechu. Stačilo by mať jeden alebo niekoľko malých inštitútov, ktoré by boli celosvetovo konkurencie schopné, pričom by sa pokojne mohli špecializovať na jednu alebo pár prepojených oblastí a vytvoril by kritickú masu ľudí. Čo je kritická masa? Jedným z nebezpečenstiev je mať ľudí, ktorí sú expertmi v mnohých odboroch a nemajú spoločný cieľ. Tak veci rozriedite a nie ste konkurenciou, ak sa nenaučíte spolupracovať. Kritická masa je dostatok ľudí, ktorí sa navzájom dopĺňajú a vymieňajú si nápady na európskej úrovni. Spolu môžu vytvoriť omnoho viac ako len individuálne príspevky. Dokáže Slovensko súťažiť vo vede so severom a západom? Je to možné, pretože máte talentovaných ľudí. Museli by ste však zmeniť nejaké veci. Slovensko potrebuje vytvoriť podmienky, tréning a prostredie, ktoré vedcom dovolí dosiahnuť potenciál a posúvať poznanie. Často vidím, že vedec strávi na jednej univerzite celý život, získa bakalársky titul, potom magisterský, doktorandský, stane sa docentom a profesorom. Kde získa univerzita nápady z vonkajška, ak je systém takýto? Čo ak sa zdá byť systémová zmena v nedohľadne? Prečo by sa mala vláda viac zaujímať o vedu? Je to otázka pre všetky krajiny. Možno nie všetky krajiny si môžu dovoliť robiť vedu. To je v poriadku, len to musia priznať. Môžu byť krajiny, ktoré vedu nerobia? Je ich veľa. Videl som krajiny, kde sa rozpočet na vedu veľmi znížil, nastáva v nich odliv mozgov. Tieto krajiny už v podstate nerobia vedu, aj keď na papieri tvrdia opak. Musia sa rozhodnúť, čo im investície do vedy prinesú. Menšie krajiny, dajme tomu s piatimi miliónmi obyvateľov, by sa mali zamerať na to, v čom sú dobré. Ak je Slovensko naozaj dobré v niekoľkých vedných oblastiach, malo by sa na ne zamerať a podporiť ich tak, aby boli konkurencieschopné na európskej a svetovej úrovni. Tento článok si môžete prečítať vďaka ESET Science Award, oceneniu Nadácie ESET, ktoré podporuje výnimočnú vedu na Slovensku.


V prípade vraždy Remiáša vedie polícia trestné stíhanie

Róbert Remiáš zomrel pri výbuchu svojho auta dňa 29. apríla 1996.

BRATISLAVA. V prípade vraždy Róberta Remiáša vedie polícia trestné stíhanie, bližšie informácie o vyšetrovaní neposkytuje. Uviedla to hovorkyňa Prezídia Policajného zboru Denisa Baloghová. "Vyšetrovateľ Národnej kriminálnej agentúry Prezídia Policajného zboru vedie trestné stíhanie vo veci pre trestný čin vraždy. V súčasnom období však vzhľadom na povahu vykonávaných úkonov nie je možné poskytnúť bližšie informácie, pretože by mohlo dôjsť k zmareniu alebo sťaženiu objasnenia a vyšetrovania veci," povedala Baloghová. Vyšetrovateľ Policajného zboru vydal dňa 8. februára minulého roka uznesenie, ktorým pokračuje v prerušenom trestnom stíhaní v prípade smrti Róberta Remiáša z apríla 1996. Na vydanie tohto rozhodnutia dal písomný pokyn prokurátor Krajskej prokuratúry v Bratislave. Róbert Remiáš zomrel pri výbuchu svojho auta dňa 29. apríla 1996 v Bratislave na križovatke ulíc Botanická, Karloveská a Devínska cesta. Muž bol spojkou s bývalým príslušníkom SIS Oskarom Fegyveresom, ktorý vypovedal, že na zavlečení syna vtedajšieho prezidenta Michala Kováča sa podieľala tajná služba.


O KNIHÁCHTiene a postavy paralelného Londýna

Kto bol v Londýne, ten vie, že je to podivné mesto. Nie preto, že tam jazdia vľavo a všetci policajti úctivo používajú slová ako prosím a ďakujem. Ani preto, že si aj v tej najposlednejšej krčme môžete spokojne dať čaj a nikto sa nečuduje vašej výstrednosti.         Londýn je prosto mesto, ktoré je zahľadené do seba, nevšimlo si (lebo nemuselo), že je aj iný svet ako ten jediný naozajstný londýnsky. Navyše, v Londýne stretnete celý svet, od rytierskych majstrov až po woodoo zaklínačov, od kráľov až po vrahov.       Londýn je zároveň mestom, ktoré je plné spoločenských rituálov i mágie, extrémne bohatých i tých, čo žijú za okrajom spoločnosti. Mesto, kde smrť je rovnako pravdepodobná ako to, že sa labyrintom metra dostanete aj do miest, ktoré v Londýne neexistujú.       Alebo ste si doteraz mysleli, že neexistujú.         Anglická fantázia       Ak by už anglická literatúra nedala svetu fantázie nič iné, len surrealistický svet za zrkadlom Alice v krajine zázrakov Lewisa Carrolla, tak aj to by bolo dokonalé majstrovstvo a vstupenka na trón všetkých výmyslov. Lenže anglická literatúra tým Aliciným svetom vpustila do našich životov divokú rieku fantázie, ale takú divokú, že sa nám ten náš nudný svet zdá až dokonale šedivý.         Nuž, Alicu v úvode sme nespomenuli náhodou. Podľa vlastnej autorskej mytológie ju Neil Gaiman prečítal ako sedemročný a bol ňou totálne nadšený. A to už predtým vraj prečítal Letopisy Narnie a pustil sa aj do Pána prsteňov. Čitateľský základ je v prípade Gaimana viac než dobrý.         Poľsko-židovské korene, história vpísaná do úteku jeho rodiny z Poľska cez Antverpy do Británie a jeho cesta z rodného Portsmouthu do amerického Minneapolisu, kde dnes žije, to je trochu z jeho pútnickej genealógie. Ak k tomu prirátate radosť z písania, komiksov, fantázie a očarenia inými svetmi, ktorú mal spoločnú s priateľmi ako Douglas Adams či Terry Pratchett, je len prirodzené, že Neil Gaiman sa v pavučine vyšpekulovaných príbehov cíti doma.      Niečo na tom asi bude, že si v Británii musíte veľa vymýšľať, aby ste tam prežili to, čo vám nachystala spoločnosť plná pravidiel a mlieka v čaji. Gaiman to zvláda s noblesou a vtipom.         Mystika metra       Pre hlavnú postavu románu Nikdekoľvek Richarda je Londýn spočiatku splnený sen – prichádza odkiaľsi zo severu, finančný analytik, ktorý žije svoj suchopárny život, šťastne vo vzťahu s otravnou, ale bohatou budúcou snúbenicou. Lenže cestou na večeru do drahej reštaurácie vypadne z akýchsi čudných dverí, zaručene tam pred chvíľkou neboli, na ulicu dievča, zjavne zranené. Richard sa vzoprie svojej mondénnej priateľke a zranenej, krvácajúcej dievčine chce pomôcť.         Lenže zranená slečna nie je z viditeľného Londýna, ale z toho druhého, tajného, nevideného. Toto je začiatok zápletky, ktorá Richarda vtiahne do paralelného sveta londýnskeho podzemia, katakomb, fantastických priestorov. Do sveta metra, s inými stanicami, metra, kde sa občas vynárajú hrôzostrašné chobotnice, kráľovské vozne s dvoranmi nie nepodobnými obrazom Hieronyma Boscha. Sveta, kde sa okrem vládcov pohybujú bandy temných síl, vrahovia a zabijaci, tajuplné Zvery, šašovia a temné mníšske rády, ktoré strážia, ako inak, kľúč k tajomstvu Anjela.         V tom hornom Londýne netušia, čo za nový svet majú pod nohami. Ale asi o jeho existencii tušia v tajnej službe, keď sa podzemný Londýn a neexistujúce či nefunkčné stanice metra objavujú aj vo filmoch s Jamesom Bondom. Prosto mystika metra.         Horný a dolný       Zo zranenej dievčiny s podivným menom Dvierka sa vykľuje akási hľadaná najstaršia dcéra zabitého architekta paralelných priestorov. Má tajomnú schopnosť otvoriť akékoľvek dvere, prelomiť akúkoľvek zámku. Dievčinu Dvierku naháňajú niekoľkostoroční nájomní vrahovia s typicky britským nonšalantným aristokratickým nadhľadom. Dialógy vrahov pána Croupa a pána Vandemara o vraždení, tortúrach, trestoch a schopnosti týrať v staromilskej zdvorilostnej konverzačnej textúre sú skvelé.         Fantázia podzemného Londýna je umocnená množstvom priestorov, kde prichádza k prelínaniu „horného“ a „dolného“. V tradičnej kultúre je to horné hlava, teda vznešené, to dolné je to, čo vychádza z človeka, je odmietané, zapáchajúce. Karnevalová kultúra dolné a horné obracia, dolné je paródiou horného, ktoré sa vďaka tomu stáva vlastne smiešnym. Kanály, stoky, zapáchajúci ľudia, potkaniari, temnota, to v knihe Nikdekoľvek nie je odporné, ale je našou karnevalovou súčasťou, ktorá prevracia spoločnosť naruby.         Kráľovské miestnosti v metre či pouličný trh so starinou, ktorý v noci obsadí najluxusnejší obchodný dom v Londýne, sú len drobnosti tejto prevrátenej smiechovej kultúry, ktorú nám Gaiman servíruje. Prezrádzať, čo všetko a kde sa v knihe udeje, je nemožné, jednoducho preto, že ohňostroj fantázie sa Neilovi Gaimanovi podarilo odpáliť dokonale a prakticky po celý čas čítania sa môžete baviť na drobnostiach a detailoch, ktoré autor do textu vplieta.         Charakter a dobro zvíťazia       Londýn, ten horný, je skutočný, tak ako je skutočná, napríklad, Amerika v Gaimanovej knihe Americkí bohovia. Len akoby za týmito svetmi existovali nejaké iné, presakujúce do toho nášho len výnimočne. Aj v tomto prípade „paralelného“ Londýna je to svet, ktorý je akoby kombináciou nočnej mory i snívania o našej mytologickej hrdinskej minulosti. Smrť je remeslo, ale rovnako tak je česť väčšou hodnotou ako nejaké pozemské statky. Za karí sa neplatí peniazmi, tie sú nepotrebné, ale čímsi osobným.         Vďaka porovnaniu „usporiadaného“ reálneho sveta a fantastického vytvára Gaiman aj skvelé napätie a premýšľanie o tom, čo je skutočne dôležité. Či predsa len ten kúsok fantastického sveta s pojmami ako chrabrosť, česť, odvaha, vôľa žiť, nie sú predsa len o čosi nostalgicky krajšie ako ten náš svet rýchleho pohybu za materiálnom. Aj keď sa ten finančný analytik vo svete pod Londýnom cíti stratený, vlastne sa pozerá na znôšku charakterov, ktoré v tom „skutočnom“ svete nie sú také viditeľné, respektíve, schovávajú sa možno po kúskoch.         To, že Richard na začiatku prejavil súcit so zranenou Dvierkou, ho nominovalo vstúpiť do sveta, kde Dobro a Zlo nie sú vyjadriteľné v peniazoch, ale vo svedomí a cti. Zároveň to, že na začiatku svojej cesty spravil dobrý skutok, ho automaticky presunulo do skupiny tých, ktorí sú čestnejší, spravodlivejší, akokoľvek majú bizarné vlastnosti a jedia opečené mačky, predsa len charakternejší.         Richardovi sa však jeho dobrý skutok „vypomstil“ v reálnom svete, pre ktorý sa stal neviditeľným. Jednoducho, prejaviť charakter znamená v tomto našom reálnom svete prekročiť čiaru, vylúčiť sa zo spoločnosti tých, ktorí sa nesprávajú podľa pravidiel platných pre náš materiálny svet. A keď sa Richard do skutočnosti vráti, zistí, že mu vlastne chýba úprimnosť.         V pavučinách       Neil Gaiman patrí medzi autorov, ktorých diela sú, ako by to povedal velikán írskej a svetovej literatúry James Joyce – Work in progress. Opísať, ako sa vlastne vyvíjajú Gaimanove príbehy, ako sa prelievajú z komiksu Sandman do románového sveta, z filmov do kníh, z kníh do televízie, z jedného vydania do iného, je práca na samostatnú publikáciu. RománNikdekoľvek tiež vznikal paralelne so šesťdielnou televíznou minisériou, pre ktorú písal Gaiman scenár. A po prvom vydaní knihu Gaiman upravil pre americké vydanie.         Slovenské čítanie Nikdekoľvek v preklade Patricka Franka je živé, nudiť sa rozhodne nebudete. A keďže ide o správnu fantasy, pripravte sa aj na chvíle napätia, strachu, nechutností a prekvapení.


Mikloško svojim voličom neodporúča voliť Šefčoviča

V prípade Zuzany Čaputovej nechá rozhodnutie na voličoch.

BRATISLAVA. Klamal by som, keby som povedal, že je to výsledok, s ktorým som spokojný. Samozrejme, čakal som viac. Vyhlásil to neúspešný kandidát na prezidenta František Mikloško na margo zatiaľ neoficiálnych predbežných výsledkov prezidentských volieb. Podľa nich získal viac ako 5,6 percenta hlasov. "Nehodlám ale teraz hodnotiť, či už moju kampaň, alebo kde som urobil chyby," uviedol. Zopakoval však, že to bolo jeho posledné politické vzopätie. "Nehovorím to nejako skleslo, ale v tejto chvíli moje angažovanie sa ako politika, ktorý by sa chcel ešte zúčastniť nejakých volieb, definitívne končí," poznamenal Mikloško. Jasno má v súvislosti s druhým kolom prezidentských volieb, ktoré bude o dva týždne. Otvorene zdôraznil, že Maroša Šefčoviča voliť nebude a neodporúča to ani svojim voličom. "Tento človek nemá moju dôveru, aby vystupoval a uchádzal sa o môj hlas," skonštatoval. V prípade Zuzany Čaputovej nechá rozhodnutie na voličoch, aby sa rozhodli podľa svojho svedomia. "Ja sám sa rozhodnem podľa svojho svedomia a nebudem to v tejto chvíli špecifikovať," povedal Mikloško. Podotkol ale, že v rozhodujúcich chvíľach, ktoré boli krajné, vraj kládol celoživotný hodnotový systém nad politický pragmatizmus. "Viac k tomu nepoviem," doplnil Mikloško. František Mikloško sa zároveň poďakoval svojej manželke a rodine, ale aj priateľom, ktorí patrili do jeho volebného štábu, pomáhali mu a podporili ho. Do volebnej centrály na Lazaretskej ulici ho prišiel podporiť napríklad humorista Oliver Andrásy či niekoľko súčasných i bývalých politikov. Boli medzi nimi napríklad Vladimír Palko a Peter Zajac, ale aj starostka Starého Mesta Zuzana Aufrichtová a viacerí staromestskí miestni poslanci.


Pracovný trh USA rastie, burza v New Yorku zaznamenáva vzostup

Napriek silnému rastu zamestnanosti vzostup miezd v USA za ním zreteľne zaostáva.

NEW YORK. Na hlavný index newyorskej akciovej burzy Dow Jones Industrial Average (DJIA) mala v piatok (7.7.) najsilnejší pozitívny účinok správa o júlovom raste zamestnanosti v najsilnejšej ekonomike sveta. Index dosiahol prírastok 0,44 % a stúpol na 21.414,34 bodu. Za posledný týždeň bol však jeho prírastok iba 0,3 %. Napriek celkovému pozitívnemu výsledku indexu investori neprejavili veľký záujem o nákup akcií, čo analytikov prekvapilo. Experti nemeckej banky Helaba vývoj na americkom pracovnom trhu označili za robustný. V krajine sa vytvorilo podstatne viac pracovných miest, než očakávali. Americkí štatistici upravili predbežné údaje o ich vytváraní smerom hore aj za apríl a máj. Technologický index Nasdaq 100 zosilnel o 1,05 % na 5656,47 %. Index S&P -500 sa vyvíjal rovnako pozitívne o 0,64 % a dosiahol 2425,18 bodu. Napriek silnému rastu zamestnanosti vzostup miezd za ním zreteľne zaostáva. Vývoj na pracovnom trhu a vzostup zamestnanosti pozorne sleduje Fed, americká centrálna banka. Dynamické zvyšovanie príjmov Američanov by sa mohlo stať motorom vzostupu spotrebiteľských cien. Aby sa situácia v tejto oblasti nestala hrozbou pre finančnú stabilitu, musela byť zareagovať zdražením peňazí, úpravou svojej základnej úrokovej sadzby. Podľa názoru finančných expertov by sa mala zvýšiť v tomto roku najmenej dvakrát.


V Lamanšskom prielive sa zrazila nákladná loď s tankerom

DOVER. V Lamanšskom prielive sa v sobotu zrazila nákladná loď s tankerom. Lode do seba narazili na mieste vzdialenom asi 24 kilometrov severovýchodne od anglického prístavu Dover o 2:00 miestneho času (3:00 SELČ). Stoosemdesiattri metrov dlhý tanker Seafrontier, ktorý je plne naložený benzínom, má dieru nad vodoryskou a má tiež poškodenú nadstavbu. Poškodená je aj nákladná loď Huayang Endeavour, ktorá meria 225 metrov. Ako informuje BBC, ani jeden z členov posádky oboch plavidiel neutrpel zranenia. Podľa britskej pobrežnej stráže pri náraze nedošlo k prieniku vody do lodí ani k znečisteniu mora. Huayang Endeavour smerovala do nigérijského Lagosu, Seafrontier sa plavilo do Puerto Barrios v Guatemale. Obe lode sú registrované v Hongkongu, ich posádky tvoria čínski a indickí námorníci. K tankeru prizvali remorkér z francúzskeho mesta Boulogne-sur-Mer, ktorý ho odtiahol. Huayang Endeavour je zakotvená uprostred kanálu medzi dvoma plavebnými pruhmi.


Štrajky vo Francúzsku opäť obmedzili dopravu

V metropolitnej oblasti Paríža sa dopravu podľa obvyklého grafikonu podarilo zabezpečiť len na jednej linke.

PARÍŽ. Železničnú dopravu vo Francúzsku v stredu opäť ochromí štrajk zamestnancov štátnej železničnej spoločnosti SNCF. Ide o 21. deň štrajkov, ktoré sa začali v apríli. Informoval o tom na svojej webovej stránke denník Le Figaro. Vedenie SNCF varovalo, že železničná doprava bude "výrazne narušená" na celom území Francúzska. Vlakové spojenie so susednými štátmi bude tiež obmedzené, keď pôjdu len dva z troch vlakov. Predpokladá sa, že na trate vypravia v priemere tri z piatich superrýchlych vlakov triedy TGV. O 50 percent bude obmedzená aj premávka vlakov triedy TER a Transilien. Pokiaľ ide o vlaky triedy Intercités, vypravia len dve z piatich vlakových súprav. V metropolitnej oblasti Paríža, známej ako Ile-de-France, sa dopravu podľa obvyklého grafikonu podarilo zabezpečiť len na linke RER A. Obmedzená bude však prevádzka rýchlovlakov RER na linke B, kde v závislosti od sektora budú premávať jeden z dvoch alebo dva z troch vlakových spojov. Očakáva sa, že v stredu budú známe výsledky "referenda", ktoré organizovali štyri odborárske združenia a ich členovia sa v nich mali vyjadriť k vládnemu návrhu reforiem v spoločnosti SNCF. Vedenie SNCF označilo tento plebiscit za "petíciu, ktorá nemá žiadnu legitimitu". Francúzske médiá prinášajú vyjadrenia cestujúcich, ktorí pochybujú o účinnosti štrajku i o ochote vlády vyhovieť požiadavkám štrajkujúcich. Hovoria tiež, že štrajk práve ich postihol najviac, pretože im spôsobuje problémy pri cestovaní a presunoch do práce či školy. Odborári spoločnosti SNCF naplánovali svoj štrajk na celkove 36 dní do konca júna, pričom obmedzenia v doprave trvajú vždy dva po sebe nasledujúce dni. Odborári a zamestnanci SNCF svojím štrajkom protestujú proti návrhu reformy SNCF. Dnešnému štrajku predchádzal v utorok celoštátny štrajk štátnych zamestnancov - v poradí už tretí od nástupu Emmanuela Macrona do prezidentského úradu vlani v máji. Protestné pochody a zhromaždenia sa konali v asi 130 mestách krajiny. Macron v predvolebnej kampani sľuboval zníženie verejných výdavkov a prepracovanie francúzskeho pracovného práva. Vláda vedie s odbormi rokovania o svojich plánoch a má v úmysle prijať na budúci rok zákony o reformách pracovného trhu.


Desať receptov na sladké rolády: makové, orechové, čokoládové alebo aj bez múky

Vyberte si spomedzi chutných rolád. Zvinúť roládu nie je nič zložité, podľa fotopostupu to zvládne každý.

Jednoduchú a lahodnú roládu zvládne i úplný začiatočník. Prejsť na recept Nemáte čas na výmysly a potrebujete niečo efektné rýchlo a jednoducho? Tak toto je recept pre vás. Prejsť na recept Orechy sú zdravé a chutné, tak prečo nimi nenaplniť roládu. Prejsť na recept   Nežný a hebký názov tohto dezertu je výstižný. Presne taká je totiž roláda plná kakaového krému. Prejsť na recept Recept s fotopostupom na jednoduchú a intenzívne kokosovú roládu s kokosovým korpusom bez múky a s kokosovou náplňou. Prejsť na recept Gaštanové pochúťky sú typické pre jesenné obdobie, no pripraviť si ich môžete kedykoľvek. Prejsť na recept Aj keď jablká nepatria medzi typickú náplň piškótových rolád, verte, že v tomto prípade je výsledok experimentu viac ako uspokojivý. Prejsť na recept Pripravte si doma cez víkend ovocné pokušenie. Prejsť na recept Upečte si orechovú roládu, ktorá obstojí aj pri slávnostných príležitostiach. Prejsť na recept Milovníci maku si prídu na svoje. Recept s fotopostupom na výbornú makovú roládu bez múky s ľahkou tvarohovou náplňou a višňovým lekvárom. Prejsť na recept


Nová terapia otvára cestu k novej liečbe Parkinsonovej choroby

Časti mozgu, ktoré zničila Parkinsonova choroba, by mohli zastúpiť preprogramované bunky.

ŠTOKHOLM, BRATISLAVA. Vedci objavili novú metódu, ktorá by mohla viesť k liečbe Parkinsonovej choroby. Poškodené bunky v mozgu, ktoré prestali produkovať dopamín, chcú nahradiť bunkami, ktoré mali pôvodne inú funkciu. Z výskumu, ktorý publikoval časopis Nature Biotechnology, vyplýva, že bunky možno preprogramovať pomocou zmesi génov. K testom na pacientoch vedie ešte dlhá cesta, no úspešný pokus na myšiach ukázal sľubný začiatok. Dopamín je neurotransmitér - látka, vďaka ktorej v mozgu môžu cestovať signály medzi oblasťou mozgu dôležitou pre pohyb a koordináciu a ďalšími časťami mozgu. Parkinsonova choroba napáda a ničí bunky, ktoré vyrábajú dopamín, a vedie k motorickým príznakom ako je tras a porucha rovnováhy. Vedci roky hľadajú metódu, ako by bolo možné nahradiť zničené bunky. Medzi navrhované postupy patrila aj transplantácia dopamínových neurónov, ktoré odvodili zo zárodkového tkaniva stredného mozgu. „Ťažkosti pri získavaní a úprave fetálneho tkaniva viedli k hľadaniu alternatívnych zdrojov buniek, ako sú kmeňové bunky alebo preprogramované bunky,“ vysvetľuje v štúdii výskumný tím z Karolinska Institutet vo Švédsku. Vedci sa preto v štúdii rozhodli premeniť na dopamínové bunky takzvané astrocyty - hviezdicovité bunky, ktoré obklopujú neuróny v mozgu ľudí a myší. Skombinovali štvoricu rozličných génov, ktoré zohrávajú úlohu pri formovaní dopamínových buniek, a malé molekuly, ktoré sú schopné meniť spôsob akým sa gény prejavujú. Zmes výskumníci v laboratóriu použili na ľudské astrocyty a podarilo sa im vytvoriť bunky, ktoré pripomínali dopamínové bunky. Rovnakú zmes použili aj na myšiach, ktoré mali príznaky Parkinsonovej choroby. Astrocyty hlodavcov sa úspešne pretransformovali na fungujúce dopamínové bunky a príznaky Parkinsonovej choroby sa zmienili. „Ďalším krokom by mala byť snaha usmerniť produkciu a vylučovanie dopamínu tak, aby bolo kontrolované ako v pôvodných bunkách,“ povedal o švédskom výskume David Dexter z britskej výskumnej organizácie Parkinson’s UK. DOI: 10.1038/ntb.3835


Dôchodcovia si môžu vianočný príspevok vypočítať na webe

BRATISLAVA. Sociálna poisťovňa pripravila pre dôchodcov kalkulačku na výpočet vianočného príspevku. Ako informoval hovorca poisťovne Peter Višváder, kalkulačka je prístupná na webovej stránke Sociálnej poisťovne. "Použitie kalkulačky je jednoduché. Dôchodca do nej vpíše sumu dôchodku alebo sumy jednotlivých dôchodkov, ktoré poberá," uviedol. Ak dôchodcovi vianočný príspevok patrí, kalkulačka mu ukáže sumu vianočného príspevku, ako aj jeho prípadné jednorazové zvýšenie. Vianočný príspevok s jednorazovým zvýšením vyplatí Sociálna poisťovňa aj koncom tohto roka maximálne vo výške 100 eur. Maximálny vianočný príspevok bude rovnako ako v minulých rokoch 87,26 eura a dostanú ho tí dôchodcovia, ktorí poberajú dôchodok najviac 205,07 eura mesačne. Poberateľom dôchodkov od 205,08 eura do 572,40 eura mesačne bude patriť vianočný príspevok podľa sumy vyplácaného dôchodku v rozpätí od 87,26 eura do 21,15 eura.Ak dôchodok alebo úhrn všetkých dôchodkov bez ohľadu na to, kto je ich platiteľom, nepresiahne dvojnásobok sumy životného minima, teda 410,14 eura mesačne, vianočný príspevok poisťovňa aj v tomto roku vyplatí v sume zvýšenej o jednorazové zvýšenie 12,74 eura. O vyplatenie vianočného príspevku netreba Sociálnu poisťovňu žiadať, vyplatí ho automaticky všetkým, ktorým naň vznikne nárok.


Ronaldo strelil dva góly, Real vykročil za obhajobou trofeje úspešne

Futbalisti Realu Madrid zvíťazili 3:0 nad APOEL-om Nikózia.

MADRID. Futbalisti Realu Madrid vykročili za obhajobou trofeje v Lige majstrov bezproblémovým domácim víťazstvom 3:0 nad APOEL-om Nikózia. Dovedna 27 streleckých pokusov pretavili zverenci Zinedina Zidana do troch gólov, autorom dvoch z nich bol Cristiano Ronaldo, tretí pridal Sergio Ramos. Portugalský kanonier Ronaldo dosiahol 106. a 107. gól v Lige majstrov a upevnil si pozíciu topkanoniera histórie tejto najprestížnejšej futbalovej klubovej sútaže. (v poradí druhý Argentínčan Lionel Messi má na konte 96 zásahov.) Ronaldo mohol v závere dovŕšiť hetrik, ale jeho tretí gól padol z ofsajdu. Tento zápas proti Realu znamenal pre nás predovšetkým neoceniteľné skúsenosti. Portugalčan dvakrát trafil do siete proti APOEL-u aj v predchádzajúcom vzájomnom zápase v apríli 2012, Real vtedy v odvetnom súboji štvrťfinálovej fázy na San Bernabéu triumfoval 5:2. Aktuálne to bolo opäť o tri góly, keď domáci prevýšili hostí v pokusoch na bránku 6:1 a mali 63-percentné držanie lopty. "Mohli sme streliť aj viac gólov, ale na úvod súťaže sme dosiahli potrebný výsledok. Som rád, že som po návrate gólmi pomohol mužstvu. Liga majstrov je náročná súťaž, pôjdeme v nej postupnými krokmi. Najprv skupinová fáza a potom sa uvidí. Samozrejme, naše výsledky z nedávnej minulosti nás predurčujú myslieť opäť na celkové víťazstvo," uviedol Cristiano Ronaldo, ktorý sa do zostavy Realu Madrid vrátil po 5-zápasovom disciplinárnom treste, podľa webu UEFA. Stále platí, že Real Madrid nenašiel premožiteľa v domácom prostredí v zápasoch Ligy majstrov od 21. októbra 2009, keď prehral 2:3 s AC Miláno. Odvtedy jeho hráči absolvovali pred vlastnými fanúšikmi v LM 22 zápasov s bilanciou 20 víťazstiev - 2 remízy. Proti cyperským tímom Madridčania vylepšili svoju stopercentnú bilanciu na 7 víťazstiev so skóre 37:3. "Strelili sme tri góly a udržali si čistý štít. Prvý polčas nebol ideálny z našej strany, ale v tom druhom to už bolo lepšie. Získať tri body v tomto stretnutí bola pre nás povinnosť. Táto súťaž je pre nás dôležitá, pôjdeme zápas po zápase za svojím cieľom," uviedol tréner Realu Zinedine Zidane. Na adresu Ronalda dodal: "Je pre náš kľúčový hráč, na tom sa nič nemení. Vie sa dostať do situácií, odkiaľ skóruje a presne to od neho potrebujeme." Tréner cyperského tímu Giorgos Donis po prehre 0:3 uznal kvality súpera. "Musíme byť realisti, vedeli sme, že to bude ťažké. Hráči odovzdali všetko, tvrdo pracovali a najmä za prvý polčas si zaslúžia pochvalu. Tento zápas proti Realu znamenal pre nás predovšetkým neoceniteľné skúsenosti. Verím, že veľa mojich najmä mladých hráčov má potenciál sa v budúcnosti zlepšiť. A tento zápas môže tomu len pomôcť."


Kažimír mal svojou kandidatúrou na post šéfa Euroskupiny porušiť všetky nepísané pravidlá

Nemenovaný zdroj sa obáva, či by Kažimír „dokázal vykonávať funkciu bez toho, aby urážal ľudí“, informoval o tom Politico.

BRATISLAVA. Slovenský minister financií Peter Kažimír kandidatúrou na šéfa Euroskupiny porušil všetky nepísané pravidlá. Svojim rozhodnutím tiež ohrozuje rovnováhu síl medzi kľúčovými politickými zoskupeniami v rámci Európskej únie. Informuje o tom portál politico.eu. Európska socialistická strana (PES), kam patrí aj Kažimírov SMER-SD, sa totiž dohodla, že do súboja o šéfa skupiny ministrov financií 19-člennej menovej únie vyšle Portugalca Mária Centena. Ten by mal nahradiť holandského sociálneho demokrata Jeroena Dijsselbloema, ktorý z postu odhádza v januári. Do súťaže sa prihlásil aj luxemburský liberál Pierre Gramegna a Dana Reizniece-Ozola z lotyšskej strany zelených. O Dijsselbloemovom nástupcovi rozhodnú ministri financií eurozóny v pondelok 4. decembra. Vzhľadom na Kažimírovu „nepredvídateľnú povahu“ hodnotia socialisti v eurozóne jeho kandidatúru chladne, tvrdí Politico. Server cituje viacerých nemenovaných predstaviteľov, podľa ktorých má slovenský minister zvyk „hovoriť bez rozmyslenia“. Jeden zdroj mal dokonca vyjadriť obavy, či by Kažimír „dokázal vykonávať funkciu bez toho, aby urážal ľudí“.Kažimírovo rozhodnutie udivilo aj viacerých predstaviteľov Európskej komisie. Podľa citovaných zdrojov majú teraz socialisti v hre dvoch kandidátov, čo jednoznačne komplikuje proces výberu nového šéfa Euroskupiny a poškodzuje ich snahu udržať si jedinú čelnú pozíciu v rámci kľúčových inštitúcii v Bruseli. Medzi vrcholnými európskymi inštitúciami totiž v súčasnosti prevládajú zástupcovia stredopravých strán, ktorí obsadili vedúce pozície v Európskom parlamente, Európskej rade aj v Európskej komisii. Európska ľudová strana (EPP), ktorá združuje európske kresťansko-demokratické a stredopravé strany, skôr tento týždeň oznámila, že do súboja o šéfa Euroskupiny nevyšle vlastného kandidáta. Jasným favoritom tak podľa servera Politico zostáva Mário Centeno. Portugalský ekonóm s diplomom z Harvardu jednoznačne spĺňa všetky tri hlavné kritériá, ktorými sú „kompetentnosť, skúsenosť a vízia integrovanejšej eurozóny“, uviedol podľa servera predstaviteľ francúzskeho ministerstva financií. Minister financií Peter Kažimír oficiálne potvrdil svoj záujem kandidovať na post šéfa Euroskupiny, teda neformálneho združenia ministrov financií krajín eurozóny. Ako informoval slovenský rezort financií, vo štvrtok oficiálne podal prihlášku. Termín na podanie prihlášok pritom vyprší koncom tohto týždňa. "Mojím mottom je urobiť si domáce úlohy smerom k zmene k lepšiemu. Ako na národných, tak na celoeurópskej úrovni. Začíname písať novú kapitolu, kapitolu postavenú na dokončení architektúry hospodárskej a menovej únie, ako aj potrebe konsolidácie už existujúcich pravidiel a nástrojov," uviedol minister s tým, že eurozónu vníma ako motor európskej integrácie posilňujúci celé spoločenstvo.


Napätie v Bosne narastá, Republika srbská ignoruje ústavný súd

Referendum o štátnom sviatku bosnianskych Srbov sa koná napriek ústavnému zákazu, prezident republiky odmieta vypovedať na prokuratúre.

SARAJEVO, BANJA LUKA. Ústavný súd Bosny a Hercegoviny v piatok rozhodol o vyškrtnutí sporného sviatku bosnianskych Srbov, pripadajúceho na 9. januára, zo zákona o štátnych sviatkoch. Verdikt nadobudne platnosť deň po jeho zverejnení v úradnom vestníku, informovala agentúra APA. Bosnianski Srbi v referende z 26. septembra takmer jednomyseľne schválili zachovanie svojho štátneho sviatku, voči ktorému namietali príslušníci nesrbských etník v Bosne a Hercegovine. Hlasovanie sa konalo napriek verdiktu ústavného súdu v Sarajeve, ktorý zakázal oslavy tradičného Dňa štátnosti, ako i samotné referendum. Predmetom plebiscitu bolo zachovanie sviatku "štátnosti", oslavovaného Srbmi 9. januára. Na tento deň pripadá výročie vyhlásenia Republiky srbskej, jednej z dvoch štátnych entít v krajine. Republika vznikla v roku 1992. Podľa ústavného súdu je tento dátum diskriminačný voči bosnianskym Moslimom a katolíckym Chorvátom, keďže pripadá na srbský pravoslávny sviatok. Mnohým tiež pripomína vyhostenie Nesrbov z územia tejto autonómnej oblasti počas občianskej vojny. Západné štáty vyzvali bosnianskosrbskú vládu, aby referendum zrušila, keďže inak podľa nich dôjde k porušeniu právneho poriadku a mierovej dohody. Pohrozili tiež bližšie nešpecifikovanými sankciami. Naopak, Rusko referendum podporilo. Emil Vlajki, bývalý viceprezident republiky pre proruský portál sputniknews.com povedal, že USA sa všemožne snažia o "nastolenie práva šária" v Bosne a Hercegovine. Prezident Republiky srbskej Milorad Dodik vyhlásil, že bude usporiadaných viac referend a prebehnú elektronickou formou. Zopakoval tiež, že na prokuratúru v Sarajeve sa nedostaví podľa výzvy. Svoje vyjadrenie je ochotný poskytnúť len cez videohovor alebo na území Republiky srbskej.


Hodiny pred obrazovkou môžu u detí zvýšiť riziko cukrovky

Každé piate dieťa strávi pred obrazovkou viac než tri hodiny denne.

LONDÝN, BRATISLAVA. Tri a viac hodín pred obrazovkou denne môže u detí zvýšiť riziko cukrovky. Spojenie naznačuje štúdia, ktorú publikoval časopis Archives of Disease in Childhood. Hodiny pred obrazovkami televízie, počítačov a mobilných zariadení zvyšujú výskyt rizikových faktorov cukrovky 2. typu. U detí sa objavuje zvýšené percento telesného tuku a odolnosť voči inzulínu - hormónu, ktorý kontroluje hladinu glukózy v krvi. Výskumníci Londýnskej univerzity v štúdii analyzovali záznamy 4500 detí vo veku deväť až desať rokov, ktoré nazbierali medzi rokmi 2004 až 2007. U žiakov základných škôl v Londýne, Birminghame a Leicesteri sledovali metabolické a kardiovaskulárne rizikové faktory. Okrem iného hladinu krvných tukov, odolnosť voči inzulínu, hladinu glukózy nalačno, zápalové látky, krvný tlak a telesný tuk. Deti mali zároveň uviesť, koľko času denne strávia pri obrazovke televízora, počítača, alebo pri hernej konzole. Obrazovky nepatria do dennej rutiny približne štyroch percent detí, menej než hodinu denne obetuje zariadeniam približne tretina (37 percent) detí. Jednu až dve hodiny sedí pred obrazovkou 28 percent detí a ďalších 13 percent uviedlo rozsah medzi dvomi až tromi hodinami. Do rizikovej skupiny, ktorá sa zariadeniam venuje viac než tri hodiny denne, patrilo približne každé piate dieťa (18 percent). Vedci spozorovali výrazný trend medzi časom pred obrazovkou a indexom hmotnosti - ukazovateľom hmotnosti vo vzťahu k výške - a celkovým telesným tukom. U detí sa zároveň vyskytovali zvýšené hladiny leptínu (hormónu, ktorý kontroluje chuť do jedla), hladiny glukózy a výskyt odolnosti voči inzulínu. Vzťahy ostali významné, aj keď vedci zohľadnili faktory, ako sú príjmy domácností, rodinné zázemie, stupeň puberty a fyzická aktivita. „Naše zistenia naznačujú, že skracovanie času pred obrazovkou môže prospievať pri znižovaní rizikových faktorov cukrovky 2. typu,“ píše sa v štúdii. Výskumníci vnímajú úpravu životosprávy v ranom veku za obzvlášť dôležitú, keďže výskyt cukrovky preukázateľne narastá a získané návyky ovplyvnia aj správanie v dospelosti. DOI: 10.1136/archdischild-2016-312016


Maratón mieru v Košiciach získal striebornú známku kvality IAAF Silver Label

Tento rok sa bude konať už 95. ročník maratónu.

KOŠICE, MONTE CARLO. Medzinárodná asociácia atletických federácií (IAAF) udelila Medzinárodnému maratónu mieru (MMM) v Košiciach striebornú známku kvality - IAAF Silver Label. V nedeľu 7. októbra sa jubilejný 95. ročník najstaršieho maratónu v Európe uskutoční už so striebornou visačkou kvality. „Strešná svetová atletická organizácia udeľuje tieto certifikáty maratónom, polmaratónom a cestným behom na základe vyhodnocovania precíznych a veľmi prísnych kritérií," uviedli organizátori MMM v tlačovej správe. "Po bronzovej známke je to ďalší výrazný posun vpred. Ani cesta k zlatu však nie je nereálna, mnohé parametre máme splnené už v súčasnosti. Ostáva len jediné: nájsť ďalšie finančné zdroje a pritiahnuť do Košíc ešte kvalitnejšie bežecké pole v mužskej i ženskej kategórii," dodávajú. Okrem azda najcennejšej značky - unikátneho postavenia najstaršieho maratónu v Európe - sa Medzinárodný maratón mieru v Košiciach pýši aj certifikátom 5 Star Quality Road Race, ktorý získal v roku 2015 od Európskej atletiky (EA - European Athletics).


Televízia NBC prepustila Matta Lauera, kolegyňa ho obvinila z obťažovania

Vedenie televízie NBC prepustilo moderátora aj napriek prvej a jedine sťažnosti.

NEW YORK. Americká televízia NBC News v stredu prepustila Matta Lauera, dlhoročného moderátora televíznej relácie Today, a to z dôvodu jeho "nevhodného sexuálneho správania" voči kolegyni. Informovala o tom agentúra AP. Lauera zo sexuálneho obťažovania obvinila Savannah Guthrieová, ktorá s ním moderovala televíznu reláciu Today. Guthrieová vo vysielaní tejto pravidelnej raňajšej relácie prečítala stanovisko riaditeľa NBC News Andyho Lacka, v ktorom uviedol, že spoločnosť v pondelok večer dostala podrobnú sťažnosť od Guthrieovej "o (Lauerovom) nevhodnom sexuálnom správaní na pracovisku". Lack vo vyhlásení uviedol, že spoločnosť po vážnom preskúmaní sťažnosti zistila, že ide o "jasné porušenie" štandardov spoločnosti, v dôsledku čoho spoločnosť s Lauerom ukončila spoluprácu. Lack dodal, že síce išlo o prvú sťažnosť na Lauerovo správanie v rámci jeho viac než 20-ročného pôsobenia v televízii NBC News, avšak "máme dôvod sa domnievať, že nešlo o jeden incident". Po obvineniach žien zo sexuálneho obťažovania americké televízie CBS a PBS v pondelok prerušili spoluprácu aj s moderátorom Charliem Roseom.


Znova na lyže: Ako pripraviť telo na staro-novú záťaž

Chystáte sa po dlhom čase na zasnežené svahy? Pripravte telo na lyžovačku, nebude také zraniteľné.

Pobyt na horách je pre ľudí, ktorí majú radi zimu a sneh požehnaním. Snehová pokrývka upokojuje dušu a po predvianočných zhonoch dobre padne si oddýchnuť a ešte k tomu aktívne. Lyžovanie však nie je úplne jednoduchý šport, aj preto je potrebné sa naň náležite pripraviť. Nehovoríme o celoročnej príprave olympionika. No telo stuhnuté zo sedenia za počítačom v kancelárii môžete nepríjemne šokovať intenzívnym fyzickým náporom na zjazdovkách a ono vám to vráti. Ak ste sa vybrali na viacdňovú lyžovačku a nechcete po prvom dni na kopci „aukať“ v hotelovej izbe či chate, myslite na prípravu. Aby sme zvládli fyzickú záťaž na svahu, mali by sme sa dostať do formy ešte predtým, než sa postavíme na lyže. Kondičná príprava pred lyžovačkou je dôležitá vec. Ak vezmeme do úvahy, že najčastejšími obeťami úrazov sú sviatoční lyžiari, ktorí sa po celoročnom leňošení prišli do hôr „rozhýbať", zistíme, že nás môže uchrániť nielen pred svalovou horúčkou, ale aj pred oveľa väčšími rizikami. „S lyžovaním sú často spojené úrazy a pády, na ktoré sa prakticky nedá veľmi pripraviť. Ale dôsledkom lyžovania môžu byť aj rôzne svalové či väzivové poškodenia, na zvýšenú telesnú aktivitu môžu reagovať aj kĺby ktorejkoľvek časti tela,“ upozorňuje fyzioterapeutka Adriána Trsťanová z Polikliniky Mlynská dolina. Lyžovať môže ísť každý človek, ktorému to zdravotný stav dovoľuje. K lepšiemu pocitu na lyžiach dopomôže pravidelná pohybová aktivita počas celého roka. Stačí začať chôdzou a postupne pridávať náročnejšie aktivity, ktoré vás budú baviť. Takto sa dá zlepšiť stabilita, kondícia, svalová sila či obratnosť na lyžiach a tiež predísť zraneniam alebo svalovej horúčke. „Pred každým lyžovaním je potrebné sa dôkladne rozcvičiť a venovať aspoň 10-15 minút strečingu. Precvičiť treba celé telo, keďže pri lyžovaní používame všetky jeho časti. Svaly sa tak zahrejú a možnosť zranenia je oveľa menšia. Strečing zopakujte aj po lyžovaní,“ radí fyzioterapeutka. Pri lyžovaní sú veľmi dôležité aj nohy, keďže správny postoj na lyžiach zahŕňa väčšinu času strávenú v miernom podrepe. Práve táto časť tela neskôr trpí svalovou horúčkou. Vyriešiť sa to dá pravidelným precvičovaním zadných aj predných svalov na nohách. Nezabúdajte však ani na zvyšné časti tela. Správny postoj pri lyžovaní je rovnako jeden zo spôsobov ako sa vyhnúť bolestivým komplikáciám. Osvojte si ho preto čo najskôr. Nezabúdajte ani na pasívny relax. Tak ako potrebuje telo pohyb a aktivitu, potrebuje aj oddych. Po lyžovačke sa preto nezabudnite venovať regenerácii tela. „Dôležitý je opäť strečing, vhodné je aj rekreačné plávanie, prvky fyzikálnej terapie, ako napríklad vodné procedúry, tepelné procedúry či masáže,“ hovorí Trsťanová. V súčasnosti môžete na svahoch vidieť ľudí, ktorí sa na zjazdovkách pohybujú rôznorodo. Ich pohyb je závislý od ich schopností, lyží, ale aj štýlu, ktorý je pre nich najpríjemnejší. Je ich totiž viac a trendy sa menia aj s vývojom výstroje. Pred rokmi lyžiari preferovali takzvaný klasický štýl, ktorý je už starší. Lyže boli úzke a dlhé a lyžiar preto robil krátke a rýchle oblúky, stál na lyžiach takmer vzpriamene s nohami blízko seba a obtáčal sa len okolo lyžiarskej palice na moment zapichnutej do snehu. Carving je novší štýl a je nazvaný aj podľa carvingových lyží, ktoré sú kratšie, rozšírené a ideálne je, ak s nimi robíte na kopcoch väčšie oblúky. Pri carvingovom lyžovaní môžete využívať jazdu po oboch hranách lyží a zatáčajú takmer samé. Dôležité je postaviť sa na hrany. Vďaka tomu sú aj bezpečnejšie, pohodlnejšie a jazda je plynulejšia. Práve pri carvingovom lyžovaní je nutné, aby boli kolená poriadne pokrčené a telo naklonené mierne dopredu. V postoji by ste mali mať telo rovnobežné so zjazdovkou, pre začiatočníkov je to však ešte dlho veľká výzva. Dôležité je „nesadať“ si dozadu, zaťažujete tým nadmerne nohy a riskujete nepríjemný pád. Palice používať a zapichávať môžete a nemusíte, no určite by ste ich pri lyžovaní mali mať v rukách a držať ich mierne vpredu pred telom. 1. Nájdite si správny kopec Ak s lyžovaním nemáte skúsenosti, nepúšťajte sa hneď strmým kopcom. Začínajte na tzv. „somárskych lúčkach“ od základov. Nebolo by dobré, ak by vás od tohto športu hneď na začiatku odradilo zranenie. 2. Oblečenie najprv hľadajte v skrini, potom v obchode Ak sa s lyžovaním ešte len chystáte zoznamovať a nie ste si istí, či to bude dlhodobá známosť alebo len chvíľkové očarenie, nie je nutné, aby ste si nakúpili celú lyžiarsku výbavu. Pozrite sa najprv, či sa u vás doma neskrýva všetko potrebné na lyžovačku. Základom je vrstvenie. Počasie je nevyspytateľné, preto by celok mal byť najmä hrejivý a vodotesný. No môže sa aj vyjasniť a vtedy sa môžete zbaviť niektorej z vrstiev, aby ste sa zbytočne nespotili. Na lyže sa postavte v termobielizni, tričku, svetri, čiapke, rukaviciach, lyžiarskych nohaviciach a bunde, ktoré vás udržia v teple a suchu v prípade pádov. 3. Lyže aj lyžiarky si požičajte Je to to najlepšie riešenie, ak ešte nie je isté, či lyžovanie bude pre vás to pravé „orechové“. Lyže aj lyžiarky si môžete zapožičať, prípadne kúpiť v bazári. Množstvo stredísk má dnes k dispozícií lyžiarske potreby a prenajíma ich priamo na svahoch. 4. Nechajte sa poučiť Lyžiarski začiatočníci si často nechávajú poradiť od svojich známych, rodičov a priateľov. Ak to s lyžovaním myslíte vážne, môžete sa obrátiť na odborníka. Podá vám presné informácie, ako na to, ale aj ako sa na svahu nezraniť či to, aké vybavenie je pre vás ideálne. Lyžiarske školy ponúkajú kurzy pre dospelých, no špecializujú sa aj na deti. 5. Bezpečnosť je prvoradá Pri učení postupujte pomaly a plynulo. Nesnažte sa vedieť veľa a hneď. Dôležité je, aby ste si neublížili. Ak ste si zaplatili inštruktora či celý kurz, pozorne ho počúvajte. Ak vám dochádzajú sily, radšej si oddýchnite.


Trnava spoznala súperov. Môže postúpiť zo skupiny? (anketa)

Trenčín (preview)

Trnava (preview)

Lawrence

Bitka fanúšikov

ONLINE: Trenčín

ONLINE: Trnava

Ako Trenčín skončil

9 dôvodov

Mance/Azango

Súhrn vš. zápasov

Vavrov gól

Depetris nepríde

Žreb/súperi

Anketa

TRNAVA. Dosiahli obrovský úspech. Futbalisti FC Spartak Trnava sa prebojovali do skupinovej fázy Európskej ligy UEFA 2018/2019. A v nej si zahrajú proti atraktívnym súperom. Žreb v Monaku im prisúdil do základnej D-skupiny Anderlecht Brusel, Fenerbahce Istanbul a Dinamo Záhreb. Zaujímavosťou je, že vo Fenerbahce pôsobí slovenský reprezentačný stopér Martin Škrtel. V ankete denníka SME môžete vyjadriť svoj názor, či Trnava bude bojovať o prvé dve miesta, ktoré by jej zaručili postup do vyraďovacej fázy, alebo skončí už po skupinových stretnutiach.


Na Miletičke horí obchod, na mieste zasahujú hasiči

BRATISLAVA. Bratislavskí hasiči momentálne zasahujú pri požiari obchodu na Miletičovej ulici v hlavnom meste. Podľa informácií Operačného strediska Krajského riaditeľstva Hasičského a záchranného zboru (HaZZ) v Bratislave na mieste zasahuje 12 hasičov s tromi kusmi hasičskej techniky.


Dortmund si udržal domácu neporaziteľnosť, neprehral už 25 zápasov

DORTMUND. V šlágri 7. kola nemeckej Bundesligy sa medzi futbalistami Borussie Dortmund a Herthy Berlín zrodila remíza 1:1. Trénerovi domáceho tímu Thomasovi Tuchelovi chýbala pre zranenia až pätica hráčov. "Nikdy sme spolu takto nehrali. Vieme, že dokážeme byť lepší," vyjadril sa kormidelník Dortmundu. Skóre stretnutia otvoril v 51. minúte hosťujúci Valentin Stocker, no ďalšie šance patrili už domácemu tímu. V 77. minúte nepremenil pokutový kop Pierre-Emerick Aubameyang, ale o tri minúty sa už nemýlil. "Bol to pekný zápas pre fanúšikov. Toto bol mužský futbal, plný zákrokov, a to sa mi páči," povedal po zápase tréner hostí Pál Dárdai. V závere stretnutia sa iskrilo na oboch stranách, zápas nedohral Emre Mor, ani autor jediného gólu Herthy. Dortmund si udržal po remíze 1:1 domácu nezdolanosť, ktorá po piatkovom zápase trvá už 25 duelov. Hertha zostáva v neúplnej tabuľke so ziskom 14 bodov na 2. pozícii.


Po dramatickom poklese sa cena bitcoinu vyšplhala na nový rekord

Centrálne banky opakovane varujú pred nevyspytateľnosťou digitálnej meny.

FRANKFURT NAD MOHANOM. Digitálna mena bitcoin sa po predchádzajúcich poklesoch pozviechala a pokračuje v raste. V nedeľu 3. decembra sa na viacerých popredných platformách kótoval zhruba za 11.800 dolárov (9928,48 eura), čo predstavuje doterajšie historické maximum. Kryptomena už niekoľko týždňov extrémne kolíše. Ešte vo štvrtok 30. novembra spadol zhruba na 9000 dolárov, hoci tesne predtým prekonal hranicu 11.000 eur. Centrálne banky vzhľadom na tento vývoj opakovane varujú pred nevyspytateľnosťou digitálnej meny, ktorá na začiatku tohto roka stála len 1000 dolárov. Bitcoin v piatok 1. decembra prekonal dôležitú prekážku k tomu, aby sa stal etablovaným finančným produktom. Ako oznámil prevádzkovateľ búrz CME, už o dva týždne prvýkrát vzniknú termínové kontrakty pre bitcoin. Toto oznámenie poskytlo kurzu bitcoinu krídla.


Psia psychologička: Výchova menších psov sa zanedbáva, pohrýzol ma aj ratlík

"Čo do psa dáte, to sa vám vráti," tvrdí Michaela Murková, ktorá prevychovala už stovky štvornohých chlpáčov.

Kedy ste v sebe objavili vrúcny vzťah k psom? Už v detstve. Odmalička som behala po štvornožky, štekala som, hrala som sa na psa a so psami som sa vláčila stále. Keď som bola malá, nemali sme psa, a tak som sa chodila hrať k susedovým psom. Ako došlo k tomu, že ste psov začali vychovávať a viesť?  Začalo to asi vtedy, keď ma pes prvýkrát pohrýzol. Mohla som mať asi štrnásť rokov, zobrali sme si psa z útulku a mal už niečo za sebou. Nevedeli sme, ako reaguje, povedali nám, že je to pohodový pes a vychádza aj s inými psami a s ľuďmi nemá problém. No keď sme prišli na cvičák, v niektorých situáciách začal skratovať, obrátil sa proti nám. Vtedy som prišla na to, že by sme s tým asi mali niečo robiť. Navštívila som jednu pani, ktorá sa psom aktívne venovala a zaujalo ma, čo robí. Neskôr som začala pracovať v útulku Slobody zvierat a tam to prepuklo. Začala som si študovať správanie psov, vlkov, čítať encyklopédie, pozerať náučné dokumentárne filmy a jednoducho som bola vo svorke desiatok psov, kde som toho odpozerala najviac. Takže išlo najmä o samoštúdium. Presne tak. Po strednej škole som išla študovať kynológiu do Košíc, ale nedokončila som ju, pretože som časovo nestíhala a ani to nesplnilo moje očakávania. Je výchova psov niečo, čím sa dá na Slovensku uživiť? Ako u koho. Človek, ktorý je biznismen, by si na tom vedel pekne zarobiť, lenže ja som šibnutá, mám chrbtovú kosť. Zatiaľ žijeme, ale nie v luxuse, museli sme sa uskromniť. Musíte mať nejaké vrodené predpoklady na to, aby ste psom rozumeli?  Určite. Ich študovanie nestačí, treba mať pre to určitý cit, vlohy, ktoré nie každý má. Objavila som ich tým, že som so psami pracovala a aj ľudia okolo, aj ja sme cítili, že to funguje. Je pre váš čítanie signálov a reči tela psov vždy jednoduché? Samotná práca so psíkmi nie je ťažká, horšie je to s majiteľmi. Pes nie je pokazený od prírody, pokazí ho buď človek alebo podmienky, v ktorých sa nachádza. Čiže práca so psami je viac-menej jednoduchá. Niekedy je rizikovejšia, ale vždy je to lepšie ako s človekom. Hovorí sa, že aký pán, taký pes. Koľko percent správania psa majú v rukách ľudia a koľko percent je jeho vlastná osobnosť a temperament? Povedala by som, že genetika a prirodzená povaha psíka je takých 30 percent. Zvyšok väčšinou ovplyvňuje človek. Sú majitelia, ktorí za mnou chodia a povedia, že ten pes bol taký odmalička. Ale ťažko povedať, či bol naozaj taký, alebo zanedbali niečo oni svojou výchovou. Sú však aj iné prípady. Napríklad pes, ktorý je zo zlých podmienok, vyrastal u množiteľa a odmalička bol v špinavom prostredí, tak bude mať problém naučiť sa hygiene. Veľa ľudí sa na mňa obracia s tým, že pes im doma špiní a keď sa ich spýtam, odkiaľ je, tak povedia, že od množiteľa. Je to lacné šteniatko a kde je ponuka, tam je aj dopyt, bohužiaľ na Slovensku je to tak. Robíte takýmto majiteľom aj osvetu o tom, čo znamená podporovať množiarne? Určite, je to potrebné. Aj keď som pracovala v útulku, veľakrát k nám prišli psíkovia priamo od množiteľov, videli sme aj priestory, v ktorých žili a bola to katastrofa. Takže to ľuďom veľmi podrobne opisujem. Tí, ktorí majú doma takéhoto psíka, nemôžu vedieť, či jeho mamina nebola zavretá niekde v klietke vo vlastných výkaloch. Maminky sučky po šteniatkach upratujú, teda keď šteňa urobí potrebu, ich mamina to uprace, zje to. Oblizuje im brušká, zadočky. A keď fenka takúto tendenciu nemá, jej šteňa sa iba ťažko naučí hygiene, keď okolo seba vidí iba neporiadok. Predstavme si príklad – človek si vezme domov psíka už od šteniatka. Čím a kedy treba pri jeho výchove začať? Socializáciou a čím skôr, tým lepšie. To znamená brávať ho medzi ľudí, na rušné miesta, medzi psíkov, jednoducho aby si zvykol na čo najviac podnetov. Čím viac toho pes pozná, tým menšia je šanca, že sa niečoho zľakne. Čo robiť v prípade, že si človek osvojí už staršieho psa, ktorý možno pochytil nejaké zlé návyky? Ako ho naviesť na správnu cestu? Asi by bolo najlepšie obrátiť sa na odborníka, lebo mnohí ľudia nemajú toľko informácií o tom, ako psík funguje, ako funguje jeho myslenie. Ani na cvičákoch sa ľudia väčšinou nedozvedia, ako to naozaj je, lebo cvičitelia tam fungujú ešte v starom režime, že do toho psa to nejako natlčiem, nakopem a bude to fungovať. Sama som chodia na taký cvičák a nepáčilo sa mi to, jednoducho sme odtiaľ museli odísť. Treba sa obrátiť na odborníka, ale takého, ktorý tomu naozaj rozumie. Ako ho človek spozná? Dnes si môžu mnohí myslieť, že rozumejú psom... Určite by si človek mohol niečo naštudovať prostredníctvom kníh. Takisto je veľa odborníkov, ktorí už majú vykričané meno. Je internet, existuje Google, ľudia si vedia nájsť aj rôzne recenzie. A takisto intuícia, ak im ten človek nesedí, tak od neho odísť. Čo si myslíte o agresívnom spôsobe výchovy, kriku na psa, bitke, používaní elektronického obojka? Čo do psa dáte, to sa vám vráti. Tak to jednoducho funguje. Čím budete na psíka agresívnejší, tým viac sa to neskôr môže obrátiť vo váš neprospech. Mám pár skúseností, pri ktorých sa pes stal agresor a útočil pri každom zlom pohybe, alebo sa zlomil a stal sa z neho extrémne plachý jedinec. Takého mám doma. Niekoľko rokov bol týraný, istý alkoholik ho bil, kopal a zatváral do tmavej miestnosti. Teraz je to plachší psík, ale dá sa s ním fungovať normálne. No stane sa, že keď naňho napríklad nejaký chlap zvýši hlas či nedajbože spraví nejaký zlý pohyb, pes sa pomočí a zalezie do najbližšieho úkrytu. Potom sa zas ťažko dáva do poriadku. To, ako sa tieto negatívne skúsenosti odrážajú na psychike zvierat, je niečo, čo sa s nimi už bude vliecť do konca života? Dá sa s tým pracovať. Do určitej miery, u niektorých viac, u niektorých menej. Môže sa stať, že nejaká časť toho pôvodného správania zostane, ale väčšia časť vymizne. Závisí to od konkrétneho zvieraťa. Závisí aj od konkrétnej rasy, ako s ňou pracovať a vychovávať ju? V podstate áno, ale k žiadnemu psovi netreba ísť s bitkou a krikom. Tieto veci do spolužitia so psom a k výchove jednoducho nepatria. Všímam si, že práve ľudia s menšími psami to zanedbávajú, lebo si myslia, že malého psa netreba vychovávať, socializovať a majú ho buď ako náhradu za dieťa, alebo ako hračku. Berú ho ako člena rodiny, ale zabúdajú na to, že je to stále pes a treba sa mu venovať. Bola som u ľudí, ktorí majú ratlíka a ten ratlík sa mi v momente zahryzol do kolena. Bol to pes, ktorý doma nastolil diktatúru a všetci sa ho báli. S malými psami býva väčší problém ako s väčšími. Ktoré sú najväčšie chyby, ktoré psíčkari pri výchove robia? Najväčšia chyba je tá, že psa neberú ako psa, to je najhoršie, čo môžu urobiť. Ďalšia chyba je, že zvieratko rozmaznávajú, a potom aj to, že niektorí sa svojich psov boja. Dajme tomu, že majú doma psíka, ktorý nereaguje dobre na cudzích psov a keď vyštartuje na iného psa, boja sa zakročiť, lebo čo ak by ich náhodou ich vlastný pes pohrýzol. Nie je dobré mať doma psa, z ktorého mám strach. Ďalšia vec je, že si nechávajú od psíkov skákať po hlave. Človek by mal mať na jednej strane so psom kamarátsky vzťah, ale na druhej strane tam musí byť aj rešpekt. Dôvera a rešpekt sú najdôležitejšie a ľudia na to zabúdajú. Súvisí to teda s obľúbenou teóriou, že človek by mal byť svojmu psovi alfa samcom? Alfa samcom určite nie. Takisto nie som alfa samec a moje psy ma rešpektujú viac, ako môjho partnera. Je to zlá idea, pretože pes vie, že človek nie je pes, čiže nejaký alfa samec je tam úplne scestný. Na druhej strane, prečo by som sa ja mala povyšovať nad môjho psa, pes je môj parťák, on sa spolieha na mňa, ja naňho. Nemám dôvod sa vyvyšovať, on len musí rešpektovať určité veci, ktoré mu nastavím. Akú rolu potom zohráva človek v živote psa, ako ten vzťah pomenovať? Je to vzťah majiteľa a psa. Pes nás berie ako boha. Je to hlúpe, ale je to tak. Sme jeho najlepší kamarát a človek toto postavenie niekedy zneužíva. Alfa samec to teda nie je, skôr by som to nazvala parťák, alebo kamarát. Ja tak svoje psy beriem a určite si nebudem hladkať ego, že som človek, a preto niečo viac. To nerobí dobrotu. Sú povely, ktoré by mal ovládať každý pes? Privolanie "ku mne" a to za každých okolností, pretože bez privolania je pes neovládateľný. Nič iné pre spokojný život vedieť nemusí a okrem toho je každý pes individuálny, tak ako človek. Takže aj výchovu, aj výcvik treba prispôsobovať každému jedincovi zvlášť. Ale myslím si, že alfou a omegou je práve výchova a socializácia. Ja takisto nemám psov vycvičených, ale vychovaných a to je rozdiel. Výcvik v umelom prostredí pre psa nie je prirodzený. Koľko máte vlastne psov? To sa stále mení, pretože keď napríklad útulok potrebuje urgentné dočasné opatery, tak k sebe brávame aj takéto prípady. Ale momentálne ich máme jedenásť. Čo prežíva pes, ktorého majiteľ drží niekde vonku ako „strážnika“ a väčšinou oňho nejaví väčší záujem než len nakŕmiť ho? Je to častý jav najmä v rodinných domoch na dedinách. Nič príjemné, pretože pes je spoločenský tvor a potrebuje kontakt s inými psami a v prvom rade s človekom. Pre psa je to určite traumatizujúce. Mali sme fenku, ktorá bola odmalička na reťazi. Prišla k nám ako dva a pol ročná a nevedela, čo je to pochvala, trest, nevedela komunikovať. To už bol psík, s ktorým sa pracovalo ťažšie, ale opäť za to mohol človek. Niekedy sú ľudia zaťatí a aj keď majú psa na reťazi, tak sa ho nechcú vzdať. Aj keď je podvyživený, aj keď tam trpí. Koľko takýchto psov už prešlo vašimi rukami? To netuším, ale boli to desiatky, možno stovky. Nerátam to. Stalo sa vám, že za vami prišiel človek so psom, ktorý sa vám zdal naozaj ako tvrdý oriešok? Tvrdý oriešok je vždy človek. So psíkmi to ide, s ľuďmi už veľmi nie. Ale tvrdý oriešok bol doteraz možno môj ovčiak, ktorý bol týraný a aj napriek tomu, že je u nás druhý rok, niektoré reakcie ešte úplne nevymizli. Radšej ujde, ako by sa mal niečomu postaviť. Je to pes, ktorý má extrémnu plachosť, prirovnala by som ju až k vlčej plachosti. No od neho som sa aj najviac naučila, ako so psami jemne pracovať. Čím pri prevýchove začínate? Čo je prvý krok? Začínam tým, že sa s majiteľom porozprávam o tom, aký je problém. Takisto je dôležité vidieť problém na vlastné oči, lebo majitelia ma väčšinou kontaktujú s tým, že majú doma nevychovateľného psa, je nezvládnuteľný, typické veci. Ale problém je vždy niekde inde, než povedia. Nepriznajú sa, že svojho psa rozmaznávajú a nechajú si od neho skákať po hlave. Ďalej sa s majiteľom a psom prejdem po vonku, aby som to videla v skutočnosti. Väčšinou je problémom to, že pes na vôdzke ťahá. Napokon majiteľom vysvetlím, čo kedy robiť, čo nerobiť, ukážem im riešenie situácie a už oni sa musia riadiť inštrukciami. Ťahanie psov na vôdzke je častý problém. Môže byť komplikáciou aj zle vybratý obojok či postroj?  Ťahanie na vôdzke sa dá riešiť takzvanou halti ohlávkou v priebehu pár minút, len s ňou treba vedieť pracovať citlivo. Uľahčuje najmä život majiteľom veľkých a ťažkých psov, funguje na podobnom princípe ako ohlávka na koňa, čiže sa ovláda hlava psíka. Keď sa pes zaprie a snaží sa ťahať, tak mu to iba otočí hlavu. Tým pádom nemá možnosť ťahať, majiteľ si ho následne iba trošku skoriguje. Takisto nie je na normálnu prácu so psom vhodný sťahovací či ostnatý obojok. Na cvičákoch rozdávajú sťahovacie obojky bezhlavo, ale nikto majiteľov nenaučí, ako s nimi pracovať. No aj tak to nie je dobré riešenie, lebo pes sa na takom obojku škrtí, nemá kyslík a keď nemá kyslík, nemôže uvažovať normálne. Ostnaté obojky sú už vyšší level a používajú ich len idioti. Ja akýmkoľvek psom dávam klasické pohodlné kožené široké obojky, ale musia byť správne utiahnuté. To znamená na dva prsty pod krkom a nasadené tesne za ušami, aby bol pes na obojku ovládateľný. Medzi psíčkarmi kolujú aj informácie, že klasické obojky na krk nerobia psom dobre na krčnú chrbticu, a preto používajú postroje. Postroj je určený práve na to, aby pes ťahal, na to bol vyvinutý. Keď dáte postroj 90-kilovému kaukazanovi, tak vás odnesie na druhý koniec sveta. Ďalšia vec je, že aj postroje vedia narobiť peknú šarapatu, čo sa týka problémov s krčnou chrbticou či pohybovým aparátom. Na nahodenie psa do pohody a narovnanie stavcov však existuje Dornova metóda. Prirovnala by som to k fyzioterapii, je to masáž, kde sa psovi prirodzeným pohybom dávajú všetky stavce a kĺby do pôvodného stavu. Stretli ste sa s prípadom, keď vám pes prišiel naozaj neprevychovateľný? Mala som takého psíka minulý rok. Poviem to možno hlúpo, ale je to jeden jediný pes za celý môj život, ktorého by som odporučila na utratenie. Pretože to bol jednak starý pes a jednak tam neboli vyhliadky, že by bol umiestnený k niekomu, kto by ho zvládol. Bol to pes, ktorý v momente začal trhať človeka a ja som si to od neho tiež odniesla. Ani som sa nedostala k jeho prevýchove, pretože som skončila v nemocnici a museli si ho odviezť naspäť do útulku. Ten pes bol dva roky nonstop zatvorený vo voliére. Chodili k nemu len tým štýlom, že poškriabať ho za uchom, dať mu žrať a vyčistiť koterec. A takýto život, respektíve dožívanie, je preňho oveľa väčším trápením, než humánne to ukončiť. No keby vás nepohrýzol, možno by ste mu pomohli. Ani nie, že keby ma nepohrýzol. To bolo v poriadku, mňa už dohrýzlo veľa psov. Ale bola som vyše mesiaca a pol úplne indisponovaná, čiže bolo to komplikovanejšie. Aj môj partner bol v tom čase odcestovaný, takže nebola možnosť s tým psom pracovať. Zrejme ste už mali veľa incidentov so psami. Toto bol asi najbrutálnejší, lebo ten pes išiel do toho s tým, že ma zabije. Keby nemal v sebe určitú dávku sedatív, tak by ma asi aj zabil, ale už so mnou nevládal bojovať. Samozrejme aj v útulku bolo na dennom poriadku, že ma nejaký pes pohrýzol, lebo nedá sa vždy vedieť, z akých podmienok sú tie zvieratá. Je to vec, ktorá k tomu patrí a takisto sa to deje aj v mojej profesii. Nemáte kvôli takýmto prípadom zo psov niekedy strach? Nie. Po tom, ako ma ten veľký pes dohrýzol, som na tom bola psychicky horšie, trošku so mnou „cukalo“, keď som išla k nejakému agresorovi, ale už to opadlo. Ja som zo psov nikdy nemala strach, tým, že som robila v útulku, kde sme mali na starosti 350 psov, som musela vliezť ku každému, každého nakŕmiť a upratať mu. Musela som byť s nimi a keby som mala strach, kto by sa o tých psov postaral? Existuje nejaká univerzálna rada, ako sa zachovať, ak napríklad stretneme voľne pusteného psa, nedajbože ak vieme, že na nás môže zaútočiť? Nenadväzovať s ním očný kontakt, ísť si po svojom, neriešiť ho. Ak vidíte, že pes nie je priateľský, že by k vám utekal s vrtiacim chvostom, tak radšej zájsť za roh a zavolať službu na odchyt psov. Ideálne je mať ruky pri tele, tváriť sa, že sa nič nedeje a hlavne dýchať. Pes cíti zvýšený adrenalín na veľkú diaľku. Keď už zaútočí, závisí od toho, aký je to pes a akým spôsobom to urobí. Väčšinou na vás vyskočia a vtedy by ste mali aspoň nastaviť ruku, nech vás pohryzú do nej a nie do krku. Je tiež dôležité sa snažiť zo seba toho psa dostať. Určite netreba utekať. Ale ak psa nevyprovokujete, tak na vás nezaútočí. Michaela Murková (22) pochádza z Bratislavy. Momentálne žije pri Leviciach na polosamote. Psíkom sa venuje od detstva, výcviku a prevýchove 7 rokov. Pracovala v útulku, kde sa podľa vlastných slov od psov naučila najviac.V súčasnosti okrem výjazdov po celom Slovensku spolupracuje aj s levickým útulkom, ktorému pomáha prevychovávať najproblematickejšie psy a hľadá im nové domovy. Tvrdí, že pes je obrazom svojho majiteľa a čo človek doň vloží, to sa mu neskôr vráti.


Letec v balóne odhalil marihuanovú plantáž pri Rostocku

ROSTOCK. Raziu na nelegálnej plantáži marihuany vykonala nemecká polícia pri meste Rostock na základe tipu od muža, ktorý ju objavil počas letu v teplovzdušnom balóne, informovala v piatok podľa agentúry DPA nemecká polícia. Muž letel v balóne nad prírodnou rezerváciou blízko Rostocku na severe Nemecka, keď spozoroval nelegálnu plantáž. Následne zavolal políciu. Plantáž bola súčasťou rezervácie a nachádzala sa v oblasti, ktorá bola peši ťažko dostupná. Objav muža bol preto "čírym šťastím", citovala DPA policajné zdroje. Polícia následne skonfiškovala 123 rastlín marihuany, pričom vyšetrovanie prípadu naďalej prebieha.


Amnesty žiada za zločiny proti ľudskosti súd pre mjanmarských dôstojníkov

Zločinov sa podľa Amnesty International dopustilo 13 vysokopostavených dôstojníkov.

NEW YORK. Medzinárodná ľudskoprávna organizácia Amnesty International v stredu vyzvala, aby vrchného veliteľa mjanmarskej armády Min Aun Hlaina a 12 ďalších popredných armádnych činiteľov postavili pre obvinenia zo zločinov proti ľudskosti pred Medzinárodný trestný súd v Haagu (ICC). Informovala o tom agentúra DPA. Mjanmarsko čelí medzinárodnej kritike a obvineniam z etnických čistiek po tom, ako do susedného Bangladéša utieklo z administratívneho územia Jakchainský štát od vlaňajšieho augusta približne 700-tisíc príslušníkov moslimskej menšiny Rohingov. Rozsiahle obvinenia zo znásilnení, podpaľačstva a zabíjania bez súdnych procesov, ktorých sa mali na moslimskej menšine dopúšťať budhistickí Arakanci - väčšinoví obyvatelia Jakchainského štátu - boli však civilnou i vojenskou časťou vlády Mjanmarska do značnej miery zamietnuté. Podľa vyšetrovania Amnesty International je mjanmarská armáda podozrivá zo spáchania deviatich z 11 zločinov proti ľudskosti, ktoré sú uvedené v Rímskom štatúte Medzinárodného trestného súdu.


Ronaldo končí v Reale Madrid, klub potvrdil prestup do Juventusu

Real by mal zinkasovať 105 miliónov eur.

MADRID, BRATISLAVA. „Za to by sa dalo kúpiť päťdesiatsedem Ronaldov z rýdzeho zlata,“ hlásal pred deviatimi rokmi denník Marca po tom, čo Real Madrid zaplatil za Cristiana Ronalda Manchestru United 94 miliónov eur. Keď pred dvoma rokmi Ronaldo s Realom predĺžil zmluvu, tak vyhlásil, že v najslávnejšom klube sveta by rád odohral ešte desať rokov. Názor však zmenil. Z Realu Madrid prestupuje do Juventusu Turín. „Nastal čas, aby som sa posunul ďalej. Aby som otvoril novú kapitolu svojej kariéry a celého života. Preto som Real požiadal, aby ma pustil," vyhlásil Ronaldo. Ronaldo mal v španielskej metropole zmluvu do júna 2021. Kontrakt obsahoval výstupnú klauzulu vo výške jednej miliardy eur. Podľa talianskych médií však počas uplynulej sezóny došlo k výraznému zníženiu čiastky na 105 miliónov eur. Juventus údajne ponúkol najlepšiemu hráčovi sveta zmluvu do roku 2022. „Obdobie, ktoré som v Reale strávil, bolo zrejme tým najšťastnejším v mojom živote. Ďakujem všetkým v Madride za lásku a všetku starostlivosť, ktorú mi venovali," odkázal držiteľ piatich Zlatých lôpt. Je päťnásobným víťazom Ligy majstrov, majstrom Európy, trojnásobným šampiónom Anglicka, dvojnásobným víťazom španielskej ligy. "Chceme sa poďakovať hráčovi, ktorý sa ukázal ako najlepší na svete. Zosobnil jednu z najúžasnejších ér v histórii nášho klubu i svetového futbalu. Okrem toho, že získal mnoho trofejí, bol príkladom oddanosti, práce, zodpovednosti, talentu a zlepšovania sa. Cristiano Ronaldo bude pre Real Madrid už navždy jedným z veľkých symbolov a bude inšpirovať ďalšie generácie. Real Madrid bude navždy jeho domovom," píše sa na stránke Realu. Po portugalskej, anglickej a španielskej lige sa Ronaldo predstaví vo štvrtej krajine. Podľa denníka Gazzetta dello Sport absolvoval spolu 28 telefonických rozhovorov s prezidentom Juventusu Turín Andreom Agnellim a už v minulých dňoch ponuku prijal. Doteraz najvyššiu sumu peňazí Juventus minul za Gonzala Higuaína - 90 miliónov eur. Juventus celú sumu nedá madridskému klubu naraz, aby nedošlo k porušeniu pravidiel finančnej fair play. Čiastka bude rozdelená na štyri totožné diely a bude sa splácať v celom priebehu hráčovej zmluvy s turínskym klubom. Ronaldo mal predtým v zmluve klauzulu, že pokiaľ bude hrať v Madride, musí byť najlepšie plateným hráčom tímu. Portugalskú hviezdu rozhnevali problémy s daňami, ktoré v Španielsku mal. Ďalším dôvodom, prečo Ronaldo z Realu odišiel, je to, že mu odmietli zvýšenie platu. V Turíne si prilepší. A bude platiť menšie dane. Portugalčan má každý rok zinkasovať tridsať miliónov eur a byť najlepšie plateným hráčom v dejinách talianskej ligy. Kľúčom k zaplateniu všetkých výdavkov za päťnásobného víťaza Zlatej lopty má byť automobilka Fiat. Rodina Andreu Agnelliho, prezidenta klubu, v nej vlastní zhruba tretinový podiel. Najskôr Higuaín, a teraz Ronaldo? To je škoda, že zamestnancom Fiatu sa desať rokov nezvýšili výplaty. Fiat na prestup aj výplatu výrazne prispeje, Ronaldo by sa na oplátku mal stať tvárou ich značky. Plat 30 miliónov eur ročne je totiž štyrikrát väčší, ako je doterajšie maximum Juventusu, ktoré platia argentínskemu útočníkovi Higuaínovi. Skôr ako bol transfer hotový, nadšení fanúšikovia Juventusu skupovali čiernobiele dresy s Ronaldovou menovkou s číslom sedem. Podľa odhadov marketingových expertov by sa zisky od partnerov a z predaja reklamných predmetov mali zdvihnúť o 30 percent. Nie všetci sú však z transferu nadšení. „Najskôr Higuaín, a teraz Ronaldo? To je škoda, že zamestnancom Fiatu sa desať rokov nezvýšili výplaty," posťažoval sa pred niekoľkými dňami pre talianske médiá Gerardo Giannoni, ktorý je zamestnancom Fiatu. „Cristianovým platom by mohli každému pracovníkovi vo Fiat Group pridať dvesto eur. Za posledných desať rokov sme stratili 10,7 percenta peňazí kvôli inflácii, ale náš zamestnávateľ za rok minul 126 miliónov eur za sponzorstvo, 26,5 miliónov z toho len pre Juventus," dodal rozčúlený zamestnanec. Portugalský reprezentant sa za deväť rokov stal najlepším strelcom histórie Realu, keď v 438 stretnutiach strelil 451 gólov. Podieľal sa na šestnástich trofejach. Počas pôsobenia v Reale ho štyrikrát vyhlásili za najlepšieho futbalistu sveta.


Juhoafrický prezident vymenoval novú vládu

Vládu tvoria spolovice ženy, je tak jednou z mála na svete, ktorá je rodovo vyvážená.

JOHANNESBURG. Juhoafrický prezident Cyril Ramaphosa vymenoval v stredu vládny kabinet s 50-percentným zastúpením žien. Vláda je tak jednou z mála na svete, ktorá je "rodovo vyvážená". Podobné vlády majú v Etiópii a Rwande. Ramaphosa zoštíhlil kabinet z 36 ministrov a ministeriek na 28. Počet jej členov zvýšil jeho predchodca Jacob Zuma, ktorý zo svojho prezidentského postu odstúpil pod tlakom obvinení z korupcie.Najväčšou výzvou vládneho Afrického národného kongresu (ANC) bude boj proti korupcii a zlému spravovaniu krajiny. Víťazstvo ANC vo voľbách začiatkom mesiaca bolo najslabším počas 25 rokov pri moci. V jej vedení sú stále spojenci Zumu, čo komplikuje Ramaphosovo úsilie realizovať reformy, aby získal späť dôveru investorov v ekonomiku Juhoafrickej republiky, ktorá je najrozvinutejším štátom afrického kontinentu. Nemenej dôležitou výzvou bude vytvorenie nových pracovných miest, keďže v krajine je vyše 25-percentná nezamestnanosť.


Paškovi synovci sa nemôžu vyvliecť zo zodpovednosti, hovoria liberáli

Je poburujúce, aby z výtržníctva existoval videozáznam, ale orgány nie sú schopné posúdiť konanie obvinených v riadnom súdnom procese, hovorí Ľubomír Galko.

BRATISLAVA. Strana Sloboda a Solidarita (SaS) žiada generálnu prokuratúru, aby preverila postup dozorového prokurátora pri podávaní žaloby na synovcov podpredsedu Smeru Pavla Pašku, ktorí sú obvinení z trestného činu výtržníctva a ublíženia na zdraví. Uvádza sa v tlačovej správe poslancov za SaS Ľubomíra Galka a Alojza Baránika, ktoré poskytla hovorkyňa strany Katarína Svrčeková. Žiadajú tiež ministerku spravodlivosti Luciu Žitňanskú a príslušné súdne orgány, aby podnikli kroky na preverenie konania sudcu. Hovorkyňa košických súdov Marcela Gálová v pondelok informovala, že samosudca Okresného súdu Košice I uznesením odmietol obžalobu prokurátora na trojicu obžalovaných bratov P., pretože zistil závažné procesné chyby, najmä, porušenie práva na obhajobu. Prokurátor podal odvolanie voči uzneseniu samosudcu, a tak o veci bude rozhodovať košický krajský súd. Podľa poslanca Ľubomíra Galka je poburujúce, aby z výtržníctva existoval videozáznam, ktorý videla celá republika, ale orgány činné v trestnom konaní nie sú schopné posúdiť konanie obvinených v riadnom súdnom procese a v prípade dokázania viny ich odsúdiť. „Každý občan Slovenskej republiky má právo na spravodlivý proces vrátane práva na obhajobu, ale za tieto práva sa nemôže ukrývať neochota orgánov činných v trestnom konaní vinníkov potrestať, lebo sú rodinnými príslušníkmi politicky exponovanej osoby,“ dodáva Galko. Ministerka spravodlivosti Lucia Žitňanská je presvedčená, že obvinení skončia, a musia skončiť pred súdom. Ako povedala v utorok novinárom, konanie odmietnutím prvostupňového súdu nekončí, pretože o tom bude ešte rozhodovať krajský súd. Hovorkyňa Generálnej prokuratúry reagovala, že prokuratúra nemá pôsobnosť preskúmať zákonnosť postupu prokurátora. "Generálna prokuratúra Slovenskej republiky po oboznámení sa s vyjadrením predstaviteľov politickej strany SaS k trestnej veci obvinených Paškovcov, s poľutovaním konštatuje absenciu základného právneho vedomia politikov. Vzhľadom na aktuálny stav súdneho konania, v ktorom má príslušný prokurátor procesné postavenie strany (tak ako obvinení, resp. obžalovaní), nemá Generálna prokuratúra SR pôsobnosť preskúmať zákonnosť postupu príslušného prokurátora," uviedla Predajňová. Prokuratúra upozornila, že príslušný prokurátor podal proti súdnemu rozhodnutiu o vrátení trestnej veci do prípravného konania sťažnosť, o ktorej rozhodne Krajský súd v Košiciach. "Až po právoplatnosti súdneho rozhodnutia o sťažnosti príslušného prokurátora proti vráteniu trestnej veci do prípravného konania, bude mať Generálna prokuratúra SR pôsobnosť prijať zákonné opatrenia. Ingerencia Generálnej prokuratúry SR vo vzťahu k súdnemu rozhodnutiu, resp. súdnemu konaniu, nemá zatiaľ oporu v zákone," doplnila Predajňová. Obvinení Maroš P., Branislav P. a Martin P. boli obžalovaní z trestného činu výtržníctva, prví dvaja navyše aj z trestného činu ublíženia na zdraví. Incident sa stal v októbri minulého roku blízko obchodnému domu Tesco na košickej Hlavnej ulici. Krátko po štvrtej nadránom boli jeho aktérmi na jednej strane bratia P. a na druhej 24-ročný Košičan Ján s 22-ročnou priateľkou Zuzanou, ktorú Branislav P. údajne slovne obťažoval. Na pomoc jej prišiel priateľ a muža odstrčil. Tomu prišli na pomoc jeho bratia. Strhla sa bitka, po ktorej skončil na zemi Ján i Zuzana. Obaja utŕžili údery aj kopance. Zranený bol aj František, Zuzanin strýko, ktorý chcel s partnerkou Editou zabrániť bitiu Jána a pritom utrpel zranenia tváre a zlomeninu nosa.


Blízko ruských hraníc začalo spoločné cvičenie Nemecka a Lotyšska

Nemecko na cvičenie vyslalo okolo 80 vojakov a 400 ton vojenskej techniky, vrátane mobilných kontrolných centier.

BERLÍN. Nemecké a lotyšské jednotky v utorok v Lotyšsku, neďaleko hraníc s Ruskom, začali spoločné vojenské cvičenie, ktoré potrvá až do októbra. Ide o súčasť širších snáh NATO posilniť vzdušnú obranu pred možným ruským útokom. Z estónskeho Amari vyštartovalo na cvičenie päť nemeckých lietadiel Eurofighter. Lotyšský generál Raimonds Graube v utorok pre agentúru Reuters uviedol, že "našou najväčšou obavou je nepredvídateľnosť Ruska, ktoré v Gruzínsku, na Kryme a východe Ukrajiny dokázalo, že je pripravené pod akoukoľvek zámienkou podniknúť vojenskú akciu". Lotyšsko v posledných dvoch rokoch zdvojnásobilo svoje výdavky na obranu a do roku 2018 chce dosiahnuť cieľ stanovený NATO, ktorým je vyčleniť na obranu dve percentá hrubého domáceho produktu. Lídri NATO sa v júli dohodli vyslať na budúci rok do Estónska, Lotyšska, Litvy a Poľska, ktoré sa cítia byť ohrozené Moskvou, štyri mnohonárodné vojenské prápory s 3- až 4-tisíc vojakmi a posilniť v oblasti aj hliadkovanie na mori a vo vzduchu.


Frešo: Uznávaní politici v silných liberálnych demokraciách nechcú rušiť kraje

Macháčková tvrdí, že po pätnástich rokoch existencie možno zhodnotiť, že žiaden zo zásadných cieľov VÚC sa nenaplnil.

BRATISLAVA. Ak sa chce Slovensko zaradiť k silným liberálnym demokraciám, musí ostať krajinou, kde si ľudia volia svojich zástupcov na celoštátnej, miestnej, ale aj regionálnej úrovni. Predseda Bratislavského samosprávneho kraja (BSK) Pavol Frešo to skonštatoval v súvislosti s polemikou okolo návrhu nezaradených poslancov Národnej rady SR Miroslava Beblavého a Kataríny Macháčkovej zrušiť vyššie územné celky (VÚC). Frešo upozornil, že typickým znakom bohatých liberálnych demokracií, ku ktorým sa radí napríklad Rakúsko, Nemecko, Francúzsko či Belgicko a Holandsko, je práve silná miestna a regionálna samospráva, blízka k životu a každodenným potrebám ľudí. "V žiadnom zo spomínaných štátov sa nenájde uznávaná politická sila alebo osobnosť, ktorá by navrhovala zrušenie krajov," zdôraznil predseda BSK. Ak sa má teda otvárať otázka budúcnosti samosprávnych krajov, mala by podľa Freša viesť k dokončeniu decentralizácie, vyššej miere ekonomickej suverenity a tým spojenej zodpovednosti regionálnych samospráv. Nezaradení poslanci Miroslav Beblavý a Katarína Macháčková na tlačovej konferencie oznámili, že na najbližšiu parlamentnú schôdzu predložili návrh na zrušenie VÚC a to už v tomto roku a bez náhrady. Dohromady ide o novelizáciu 28 zákonov, vrátane novely Ústavy SR a noviel ústavných zákonov. Štát by podľa Macháčkovej zrušením krajov počas najbližších piatich rokov ušetril viac ako 200 miliónov eur, a to zrušením volieb či nákladov na fungovanie zastupiteľstva. Opozičná poslankyňa tvrdí, že po pätnástich rokoch existencie možno zhodnotiť, že žiaden zo zásadných cieľov VÚC sa nenaplnil. Na podporu svojho návrhu spúšťajú Beblavý a Macháčková aj online petíciu. Cieľom je vytvoriť verejný tlak na presadenie tohto kroku. Premiér Robert Fico (Smer) na návrh reagoval slovami, že ho absolútne nezaujíma. Označil ho za nepodstatný, nezaujímavý výkrik, ktorý nerešpektuje ani to, že na takúto legislatívnu zmenu je potrebná ústavná väčšina, pri aktuálnom rozložení síl v parlamente teda hlasy koalície i opozície. "Nemožno fungovať tak, že niekto príde a ako hotovú vec oznámi, že ide zrušiť VÚC. A pritom má jeden jediný hlas v Národnej rade," uviedol Fico s tým, že Beblavý o podpore svojho návrhu s koaličnými stranami nehovoril.


Vláda Malawi rozdá albínom osobné alarmy, chce zastaviť smrtiace útoky

Niektorí Afričania si myslia, že albíni chcú škodiť ich rodinám a blízkym.

BLANTYRE. Vláda Malawi rozdáva osobám trpiacim albinizmom osobné alarmy v snahe ochrániť ich pred smrtiacimi útokmi. Tie sú v tejto východoafrickej krajine často motivované poverami, podľa ktorých majú časti tiel albínov čarodejné vlastnosti. V piatok o tom informovala agentúra DPA. "Zariadenia budú rozdávané osobám s albinizmom vo všetkých regiónoch Malawi," vyhlásila v tejto súvislosti ministerka pre sociálne záležitosti Cecilia Chazmová. Francis Masambuka, aktivista za práva albínov, iniciatívu vlády privítal, avšak zdôraznil, že útokom na ľudí s týmto ochorením nedokáže úplne zamedziť. "Zariadenia sú napojené na sieť najbližších policajných staníc... V momente, keď sa osoba s albinizmom ocitne v nebezpečí, môže aktivovať alarm a polícia dorazí na miesto incidentu," spresnil Masambuka. Albinizmus je vrodené dedičné ochorenie. Ide o nedostatok melanínu v koži, vlasoch i očiach. Prejavuje sa bielou kožou, vlasmi, červenými alebo bledomodrými očami, svetloplachosťou, zvýšenou citlivosťou na UV žiarenie a predčasným starnutím kože so vznikom kožných nádorov. V subsaharskej Afrike je výskyt albínov pomerne častý. Niektorí Afričania si myslia, že albíni sú na svete preto, aby škodili ich rodinám a blízkym. Iní liečitelia a šamani im dávajú amputovať končatiny, pretože veria, že majú liečivú moc. Časti tiel používajú pri rôznych rituáloch či na výrobu "liečivých zmesí". Rybári napríklad vpletajú biele vlasy albínov do svojich sietí a veria, že im to prinesie šťastie. Kosti zahrabávajú hlboko do zeme s predstavou, že sa premenia na diamanty. Ich hroby sú veľmi často znesväcované.


STĹPČEK JAKUBA FILAŠtyri mesiace po: Stále to treba pripomínať

Štyri mesiace po

Mieria do politiky

Stĺpček

Minúta po minúte

Foto BA

Foto KE

Protest KE

Štyrmi mesiace po vražde Jána Kuciaka a tri po vymenovaní vlády Petra Pellegriniho by sa mohlo zdať, že nejaké tie ľady sa predsa len pohli. Tibor Gašpar už zrejme dostal prvý výsluhový dôchodok, protestujúcich traktoristov po dvoch dňoch obliehania Bratislavy prijal už kadekto, na prezídiu vypovedá Marian Kočner a čaká ho zrejme návrh na vzatie do väzby. Niekto by mohol namietať, že sa vlastne nič nemení. Robert Fico vykukuje novému premiérovi spoza pleca, nový policajný prezident Milan Lučanský je rovnako človek Smeru, ako iní doteraz, a že s tým Kočnerom je to len také PR divadlo. Netreba hneď prepadať skepse, verejnosť si zrejme až časom uvedomí, že za posledné mesiace dosiahla veľmi veľa. Pred pol rokom boli akékoľvek zemetrasenia úplne nepredstaviteľné. A stále je tu najmä tá kolektívna skúsenosť verejného vzdoru, že naozaj sa dá vymeniť neželaná vláda. Štátna moc pochádza od občanov, píše sa v slovenskej ústave. V piatok je opäť príležitosť voleným zástupcom pripomenúť, že ich občania sledujú.


Lajčák vidí cielený útok, podozrenia z machinácií nevyvrátil

Podozrenia nevyvrátil

Stĺpček šéfredaktorky

Kto platil honoráre?

Vysvetľovanie kauzy

Komentár

Na koho sa obrátiť?

Fico a zahraničie

Pri vysvetľovaní podozrení z čudného šafárenia premiér Robert Fico povedal novinárom, že sú špinavé protislovenské prostitútky.

BRATISLAVA. Minister zahraničných vecí Miroslav Lajčák priznal, že nepostupoval podľa zákona, no obhajuje sa tým, že nemusel. Keď za ním prišla bývalá zamestnankyňa Zuzana Hlávková s podozreniami z machinácií pri niektorých podujatiach slovenského predsedníctva, jej podnet nezaevidoval vraj preto, že už nebola zamestnankyňa a išlo o iný typ rozhovoru než nahlásenie protispoločenskej činnosti. V zákone z roku 2014 o ochrane nahlasovateľov, ktorý pripravil jeho kolega minister vnútra Robert Kaliňák, sa pri tom nepíše nič o tom, že podnet musí podať len zamestnanec. Môže to byť akákoľvek fyzická osoba. "Z ministerstva 6. októbra povedali, že nemajú žiadny podnet, a preto si myslíme, že podanie nebolo zaevidované a nepostupovalo sa v zmysle zákona," povedal právnik Transparency International Pavel Nechala. Od oznámenia podnetu mal Lajčák podľa zákona 90 dní, aby ju informoval o výsledkoch šetrenia. Hlávková hovorí, že žiadne vyrozumenie nedostala. Z ministerstva zahraničných vecí stále tvrdia, že Hlávková žiadny podnet nepodala a nič nenasvedčovalo tomu, že by došlo k protiprávnej činnosti. "Podelila sa o svoj názor na formu realizácie niektorých podujatí," odkázal Lajčákov hovorca Peter Stano. Po stretnutí s Hlávkovou dal vraj pokyn orgánom na ministerstve, aby sa k jej názoru vyjadrili a tie povedali, že všetko je v poriadku. Žiadny oficiálny výstup zo šetrenia tak neexistuje, lebo išlo "o internú verbálnu komunikáciu" medzi ním a zodpovednými vedúcimi pracovníkmi. Hlávková upozornila na pochybné šafárenie pri príprave niektorých podujatí k slovenskému predsedníctvu. Z pôvodne menších akcií urobili po príchode Zuzany Ťapákovej na ministerstve veľkolepé a predražené podujatia. Týka sa to napríklad galavečera, kde predstavili logo slovenského predsedníctva v Rade Európskej únie. Lajčák obhajoval prípravu slovenského predsedníctva po stredajšom rokovaní vlády spočiatku po boku premiéra Roberta Fica. Obaja za zverejnením podozrení vidia cielený útok na úspešné predsedníctvo Slovenska v Európskej únii. Kto má za útokom byť, Fico už nepovedal. „Niektorí z vás sú špinavé protislovenské prostitútky a stojím si za týmto výrazom," útočil premiér na novinárov, ktorí o kauze informovali. Všetky podozrenia zo šafárenia s verejnými peniazmi označil slovami "jedna baba povedala". Potom sa zodvihol a odišiel a Lajčák sa pokúšal vysvetliť kauzu sám. Tvrdil, že s Hlávkovou sa stretol 11. marca po tom, keď mu v liste napísala o svojich pochybnostiach. Záležalo mu vraj na transparentnosti. Poprel, že by sa na stretnutí zmieňoval o IT karteloch či o tom, že srdce má ísť ruka v ruke s rozumom, ako tvrdí Hlávková. "Ja by som to stretnutie opísal ináč. Nechcem povedať, že klame," povedal. Tvrdí, že na ňom prisľúbil, že podozrenia preverí. "Sľúbil, že preverí Viva musicu," reagovala Hlávková na jeho slová s tým, že jej neprisľúbil prešetriť organizáciu podujatia k logu a VIP koncert, ktoré mali byť predražené. Spolu s ďalším bývalým zamestnancom ministerstva Pavlom Szalaiom popreli, že by ich niekto riadil, alebo sa o kauze rozprávali s politikmi. Galavečer na predstavenie loga stál podľa Lajčáka 200-tisíc eur bez DPH. "Už nám to narástlo s DPH na takmer 240-tisíc eur," povedal Šípoš o galavečeri. Zmluvy s umelcami však zverejniť nechcel. Tvrdí, že by ich tým vystavil lynčovaniu a žiadny zákon mu túto povinnosť ani neukladá. Dokopy im ministerstvo vyplatilo ďalších 30-tisíc eur. Peniaze im nezaplatila agentúra Evka preto, lebo podľa Lajčáka chceli ušetriť na sprostredkovateľskom poplatku agentúru. Aké dve ďalšie firmy popri Evke oslovili v prieskume trhu, si minister vraj nepamätá. Na trhu je podľa neho málo ľudí, ktorí sú odborníci na takéto kultúrne podujatia. „Ak má niekto pocit, že sme to dávali v prospech niekoho určeného, tak by sme nerobili štyri podujatia cez štyri rozličné agentúry a so štyrmi režisérmi,“ odôvodnil Lajčák. Súťaž vraj nerobili pre časový faktor. Lajčák zverejnil len Ťapákovej plat. Ako externá poradkyňa na ministerstve zarábala mesačne 1 400 eur v čistom. Odmeny podľa ministra nedostávala. Reči o cielenom útoku podporil Lajčák tým, že hoci Hlávková mala pochybnosti už v marci, verejne o nich porozprávala až teraz. "Najprv som sa chcela obrátiť na najvyššieho šéfa, ale videla som, že tam nie je vôľa," odôvodnila Hlávková. Potom podľa vlastných slov dlho váhala na koho sa obrátiť, lebo neverila orgánom činným v trestnom konaní. Obrátila sa preto na bývalého kolegu Pavla Szalaia a dohodli sa, že oslovia Transparency International. Szalai podal výpoveď spolu s Hlávkovou vo februári tohto roka. "Obaja sme sa s tým museli vyrovnať," povedal. O podozrivých kšeftoch vedela podľa Hlávkovej aj šéfka komunikačného odboru Slavomíra Mašurová, ktorá s nimi tiež nesúhlasila. V stanovisku z utorka však Mašurová povedala, že s Hlávkovou nesúhlasí. "Každý zvažuje, či príde o prácu," naznačil Šípoš, prečo mohla zmeniť názor. Transparency je pripravená vystúpiť aj pred poslancami na rokovaní zahraničného výboru, kde dostali pozvanie.


Kozák o doterajšom priebehu kvalifikácie: Dalo sa dosiahnuť viac

Slovenský národný tím v piatok v zápase kvalifikácie o postup na majstrovstvá sveta 2018 vyzve v Trnave Litvu.

SENEC. Tréner slovenskej reprezentácie Ján Kozák bude mať pravdepodobne k dispozícii kompletný káder pre piatkový súboj proti Litve (Trnava, 20.45 h) v F-skupine európskej časti kvalifikácie o postup na MS 2018 do Ruska. Predznamenal to počas štvrtkovej predzápasovej tlačovej konferencie v Senci. Kozáčik - Pekarík, Škrtel, J. Ďurica, Hubočan - Škriniar, Kucka - Mak, Hamšík, Weiss - A. Nemec "Zdravotný stav hráčov sa zlepšil. Je pravdou, že dvaja - Jano Ďurica a Ďuro Kucka - len v stredu absolvovali prvý tréning, ale myslím si, že v piatok obaja budú k dispozícii. Ak títo hráči budú zdravotne fit a v poriadku, som na sto percent rozhodnutý v zostave, ktorú plánujem nasadiť od prvej minúty," povedal reprezentačný kouč Ján Kozák. Objasnil aj zmenu dejiska štvrtkového oficiálneho tréningu - Senec namiesto Trnavy: "Chceme, aby ihrisko bolo v dobrom stave, preto vo štvrtok trénujeme tu." Slovákom patrí po treťom kole kvalifikácie piata priečka v tabuľke F-skupiny. Na druhú pozíciu však majú len dvojbodové manko. V tejto eliminácii najskôr doma podľahli Angličanom (0:1), nasledovala prehra v Slovinsku (0:1) a trnavské víťazstvo nad Škótskom (3:0). Anglicko je so siedmimi bodmi lídrom F-skupiny. Litva a Slovinsko majú po päť bodov, Škótsko štyri a Slovensko tri. Malta má na konte nulu. "Naša skupina sa zdá byť dosť vyrovnaná. Predpokladám, že Anglicko svojou kvalitou a silou odskočí, ale ostatné mužstvá si to medzi sebou rozdajú o druhé barážové miesto. Zatiaľ to máme vo svojich rukách, aj keď sme prehrali úvodné dva zápasy. Som trochu sklamaný, dalo sa dosiahnuť viac, ale zápas so Škótskom bol dobrý," skonštatoval tréner národného tímu. "Bolo by dobré v piatok vyhrať, ale aj súper má určité ciele. Rešpektujem silu Litvy. Myslím si však, že sila našich futbalistov a ich kvalita je taká, že v prajnom prostredí to zvládneme," dodal a na margo najbližšieho oponenta doplnil: Naša skupina sa zdá byť dosť vyrovnaná. Predpokladám, že Anglicko svojou kvalitou a silou odskočí, ale ostatné mužstvá si to medzi sebou rozdajú o druhé barážové miesto. "Litovčania sú ochotní pracovať pre kolektív, majú neuveriteľne rýchly návrat do obrany. Je to disciplinované mužstvo, proti takým sa hrá ťažko. Litva išla kvalitou hore, bude to veľmi zaujímavý zápas. Nemyslím si, že budú len brániť - majú zaužívaný systém, ktorý nebudú meniť. Teším sa na ten duel." Pre pravého obrancu Petra Pekaríka je počínanie Litovčanov v skupie príjemným prekvapením. "Získali päť bodov a mohli mať aj deväť, prišli o ne až v závere dvoch duelov. Zdobí ich defenzívny blok a vyrážajú do protiútokov. Ak im necháte priestor, sú veľmi silní na lopte," vyhlásil zadák Herthy Berlín. "Žiadny kvalifikačný zápas nie je jednoduchý. Ako som spomínal, Litva má kvalitu a bude chcieť u nás bodovať. My chceme zvíťaziť, potrebujeme body, ak chceme pomýšľať na postup. Optimálny scenár by bol, ak by sme sa čo najrýchlejšie dostali do vedenia. Dôležitá bude aj trpezlivosť. Možno budeme bránku súpera obliehať 90 minút a gól príde až v 92. minúte. Pôjdeme však za naším cieľom." Slováci uzavrú rok 2016 prípravným duelom na pôde Rakúšanov (v utorok 15. novembra o 20.45 h vo Viedni na Štadióne Ernsta Happela). Tréner SR informoval aj o svojich zámeroch v súvislosti s uvoľnením niektorých opôr pred duelom vo Viedni a potvrdil príchod krídelníka Alberta Rusnáka z národného tímu do 21 rokov: "Naznačil som, že viacerí hráči, ktorí sú najviac vyťažení a požiadali o to, aby nemuseli absolvovať druhý zápas, že im vyjdem v ústrety. Chcem dať príležitosť aj ďalším hráčom," vysvetľuje Ján Kozák. "Dávam však vážnosť aj prípravnému súboju vo Viedni. Albert Rusnák - s ním som už počítal, ale aby aj niečo odohral - proti Litve by tak nebolo - tak sa bude hlásiť po piatkovom stretnutí a bude k dispozícii na Rakúsko."